Ma van az ortodox karácsony böjtje

Szerbia-szerte már hajnalban megtörtént az ünnepi tölgyfaágak vágása.

A hívők az erdőben vágják az úgynevezett badnjakot, vagyis tölgyfaágat. A hívők a tölgyfaágakkal a gépjárművek elejét és az otthonukat díszítik. Szabadkán is népszerű szokás a badnjakvágás. A karácsonyi ünneplés január 6-án reggel, az ortodox karácsony böjtjén kezdődik, amikor családfő kivonul a közeli erdőbe, hogy tölgyfaágat vágjon, amely az ünneplő család otthonába kerül.
Željko Zorić: „Szokás szerint még az éjszaka folyamán kell jönni, mielőtt még hajnalodna, akkor kell kivágni a tölgyfát. Sokan ezt nem tartják be, de látják önök is, hogy milyen nagy tömeg van, lehet jobb is, hogy nem jön mindenki olyan korán. ”
A kivágott tölgyfaág jelképezi azt a fát, amelyet a pásztorok ajándékoztak a kis Jézusnak, amivel József tüzet gyújthatott a hideg barlangban, ahol Krisztus megszületett. A kivágott tölgyfaág egyben Krisztus keresztfáját is jelképezi.
Siniša Lalić: „Valamikor az volt a szokás, hogy azt a tölgyfaágat, amit reggel vágnak ki, beviszik a házba ami a boldogságot és a szerencsét szimbolizálja az egész család számára. Ezután a tölgyfaággal tüzeltek azokban a kandallókban, ahol a gyerek és a család többi tagja is élt. ”
Szabadkán is népszerű szokás a badnjakvágás. A hajnalban kivágott tölgyfaágat később a pravoszláv pópa is megáldotta. Dragan Stokin, ortodox keresztény pap: „Ha hallgatnánk Jézus Krisztusra, soha sem lenne összetűzés a világon. Mindannyian testvérként élnénk, úgy viselkednénk másokkal, ahogy elvárnánk, hogy velünk viselkedjenek. Sajnos az emberek nincsenek tudatában annak, hogy szükségük van Istenre, pedig nagyon is szükség van rá. Mi itt most beszélgetünk, de meghalunk. Ki fog minket megmenteni, ha nem Isten? A pénz, az ország, ki fog megmenteni? Senki! Tehát szükségünk van Jézus Krisztusra, hogy az ő szeretete által elnyerjük az üdvösségünk. Mi keresztények azt állítjuk, hogy keresztények vagyunk, de csak nagyon kicsit vagyunk igazán keresztények a lelkünkben.”
Az eseményen Bogdan Laban, Szabadka polgármestere is részt vett. Az ortodox hívek kedden, január hetedikén ünneplik karácsony napját és a megváltó eljövetelét.

Ma van az ortodox karácsony böjtje

Ma, január 6-án van az ortodox karácsony böjtje.

Az ortodox kereszténység ugyanaz, mint
a pravoszláv egyház.
Az ortodox keresztény hívők
karácsony böjtjén az erdőbe mennek,
és tölgyfaágat vágnak.
A tölgyfaágat az ortodox keresztények
úgy hívják, hogy badnjak.
A badnjakot a pravoszláv keresztény pap megszenteli.
A badnjakot az ortodox keresztények haza viszik.
Az ortodox keresztények
tölgyfaággal díszítik a gépjárművűket.
Az ortodox keresztények
tölgyfaággal díszítik az otthonukat is.
A tölgyfaág a boldogságot és a
szerencsét jelenti.
A tölgyfaág fontos,
mert Jézus születéséhez kapcsolódik.
Jézus 1 barlangban született.
A barlangban tölgyfaággal
gyújtottak tűzet a hideg barlangban.
Ma hajnalban Szabadkán is
tölgyfaágat vágtak az ortodox keresztények.
Az ortodox hívek január 7-én
ünneplik karácsony napját.
Január 7-e kedd, holnap lesz.


Egyre drágább a hús is

Egyre többet kell fizetniük a szerbiai fogyasztóknak a friss húsért. A drágulás elsősorban a marha-, a sertés- és a birkahúst érinti. A szakemberek ezt a takarmány világpiaci árának emelkedésével magyarázzák.

A hús lassan luxuscikknek számít - mondják a fogyasztók. Az állattenyésztők pedig arra panaszkodnak, hogy veszteséges a jószágtartás.
Az alapélelmiszerek ára tavaly a világpiacon 30 százalékkal drágult. Szerbiában a sertés- és a marhahús ára rekordokat dönt. Ennek legfőbb oka, hogy a szárazság miatt tavaly világszerte kevesebb gabona termett, így a takarmány ára a terménytőzsdén folyamatosan emelkedik. Az állattenyésztők szerint a vágójószág felvásárlási ára nem növekszik olyan ütemben, mint a takarmányé, így sokan felhagynak a hizlalással. Húshiány még nincs, de a sertés- és a marhahús egyre drágább.
Azt, hogy a sertéshús ára folyamatosan emelkedik, Kovačić Tina, szabadkai hentes is megerősítette.
„- A comb 600 dinár, a karaj meg a nyak 550 dinár, az oldalas 450 dinár.
- Mennyiért kapja a vágójószágot, amit feldolgoz?
- 280 dinárért kilóját.
- Várható-e a jövőben további drágulás?
- Igen, úgy hallottam, hogy lesz.”
A marhahús már igazi luxuscikk, a vásárlók többsége csak velős csontot és belsőségeket vesz Angyal István hentesnél, aki az egyik csantavéri vágóhíd üzletében árul friss üszőhúst: „Nálunk a múlt héten drágult, a comb 950 dinár, az oldalas és a szegy 710 dinár, a marhacsont, üszőcsont 250 dinár, van marhafarok 510 dinárért, marhanyelv 380 dinárért, ugyanúgy a marhaszív 220 dinár, csevap és pljeskavicánk van tiszta üszőhúsból, ezek 580 dinárba kerülnek, és van még olyan, hogy üszővese, annak pedig 120 dinár kilója.”
A bárányhús kilója 920 dinárra emelkedett, míg a birkahús nagyjából 430 dinárba kerül. Ágyas Sándor és családja is egyre kevesebb húst fogyaszt: „Marhahúst nagyon keveset, a sertéshús fogy legjobban. A pulykahús egészséges lenne, de annak is megemelték az árát, tehát úgy, hogy mondjuk egy Cordon Bleu elkészítéséhez, ha azt akar csinálni az ember, több mint 750 dinárba kerül, ez nem éri meg. Tehát akkor marad az egyszerű bécsi, vagy pedig csak a szalonna, tehát a tokaszalonna pecsenyének megsütve, ami olcsóbb.”
Az állattenyésztők arra figyelmeztetnek, hogy a vágójószág ára nem követi a takarmány árának növekedését, sem pedig a hús drágulását a kiskereskedelemben. Mirko Đukić, a Sertéstenyésztők Egyesületének elnöke 18 éve foglalkozik hizlalással, állományát mostanra csökkentette.
„Körülbelül 100 kocáról 80-ra csökkentettem, mivel a takarmány 90 százalékát vásárolnom kell. Az elmúlt egy évben ezek jelentősen megdrágultak. A kereslet sem követi a hízók árát. A hízók ára szó szerint heti rendszerességgel változik.”
Az állattenyésztők szerint általában van hét-nyolc jó nap, és akinek éppen van eladó hízója, és sikerül eladnia, jól jár. Ha nincs, vagy nem adta el, akkor 10-15 napig visszaesik a felvásárlási ár, tehát a termelés jelenleg nagyon bizonytalan. A jószágtartók szerint a hús árán a kereskedők profitálnak leginkább.

Egyre drágább a hús

Egyre többet kell fizetniük a szerbiai lakosoknak a friss húsért.

Főleg a marhahús, a sertéshús
és a birkahús drágul az országban.
A vásárlók panaszkodnak a húsok drágulása miatt.
Az állattenyésztők pedig arra panaszkodnak,
hogy veszteséget jelent a jószágtartás.
Azért drágulnak a húsok,
mert a szárazság miatt tavaly az egész világon
kevesebb gabona termett.
Tavaly 2021 volt.
A marhákat, a sertéseket és a birkákat is gabonával etetik.
Ha drágább a gabona, akkor a húst is drágábban kell eladni.
Gabona például a kukorica, a búza, a zab.
Az állattenyésztők szerint húshiány még nincs,
de a sertéshús és a marhahús egyre drágább.
A sertés és a disznó ugyanaz.
Egy szabadkai hentes elmondta,
hogy a sertéshús ára folyamatosan emelkedik.
Például jelenleg a sertés combja 600 dinár.
A sertés karaj és a nyak 550 dinár,
az oldalas 450 dinár.
A marhahús is egyre drágább.
A marhacomb már 950 dinárba kerül.
Az oldalas 710 dinár, a marhacsont 250 dinár.
A marhafarok 510 dinár, a marhanyelv 380 dinár
és a marhaszív 220 dinár.
A marhahúsból készült csevap és pljeskavica
580 dinárba kerül.
A megkérdezett hentes szerint
további drágulás várható a következő időszakban.


Felszentelték a Szabadkai Egyházmegye új püspökét

Felszentelték Msgr. Fazekas Ferencet, a Szabadkai Egyházmegye új püspökét. A szertartást Szabadkán, az Avilai Szent Teréz-székesegyházban tartották.

Msgr. Fazekas Ferenc Slavko Večerint váltotta az egyházmegye élén, aki tavaly augusztusban, rövid és súlyos betegség után, 66 évesen hunyt el. A most felszentelt megyéspüspök azóta látta el a kormányzói feladatokat.
Vajdaság több településéről, nagy számban érkeztek hívők a szertartást megelőző órákban. Közülük többen személyesen is ismerik az új megyéspüspököt.
Nagy Kanász Mónika, Zenta: „Azért tartottuk fontosnak, mert Ferenc atya nálunk volt a zentai templomban, úgyhogy mi az ő hívei vagyunk és eljöttünk, mind erősítés.”
Huber Márta, Topolya: „Nagyon közelről ismerem az új megyéspüspököt, mivel Topolyáról jöttünk, és ő Topolyán volt eddig, még ki nem nevezték kormányzóvá. Nagyon sokat segédkeztem neki, kereszteléskor, esküvőkkor, úgyhogy mi nagyon jól ismerjük. Örülünk neki, hogy ő lett a püspök.”
Valamivel 11 óra előtt megszólaltak a harangok és elindult a bevonulási körmenet a püspöki palotából. Miután a püspökök elfoglalták a helyüket a főszentelő a püspöki széknél megkezdte a szertartást.
Msgr. Kutleša Dražen, zágrábi érsek, metropolita és a Horvát Püspöki Konferencia elnöke: „Minden hit, ami összeköt bennünket az etnikai és kulturális sokszínűségben, ajándék, de nagy feladat is egyben. Napjainkban, ahogyan a történelem folyamán sokszor, a pásztoroknak és a híveknek egyaránt az a feladatuk, hogy a hitet életben tartsák, és azt továbbadják a különböző nyelveken beszélő és szokásaikban sokszínű nemzedékeknek.”
Miután Msgr. Fazekas Ferenc letette ígéretét, arcra borult az oltár előtt, a résztvevők pedig térde ereszkedve imádkoztak.
Ezt a kézrátétel követte. A főszentelő két kezét a szentelendő fejére tette, és így tett a többi jelenlévő püspök is. Majd Msgr. Kutleša Dražen az evangéliumos könyvet kinyitotta és a szentelendő fejére helyezte.
Ezt követően szent olajjal megkenték Msgr. Fazekas Ferenc fejét, átnyújtották neki az evangéliumos könyvet, az ujjára húzták a püspöki gyűrűt, fejére tették a mitrát és átadták a pásztorbotot. Az új megyéspüspök ezután foglalhatta el a püspöki széket. Végül a Szabadkai Egyházmegye negyedik megyéspüspöke a jelenlévő püspökök békecsókját fogadta. Az Eucharsztia liturgiáját már Msgr. Fazekas Ferenc vezette.
Msgr. Fazekas Ferenc, szabadkai megyéspüspök: „Köszöntöm kedves rokonaimat, jó barátaimat, a meghívott vendégeket, külön köszöntöm idős és beteg testvéreimet. A jó isten áldása kísérjen és óvjon mindannyiótokat. Az Úr kegyelmével és a boldogságos Szűz Mária közbenjárásával legyetek derűs hirdetői Krisztus tanításának, vigyetek reményt minden emberhez.”
A szertartás végén az új megyéspüspök a diakónusokkal az oltár előtt tiszteletadást végzett, majd körmenetben kivonult a szabadkai székesegyházból. A püspökszentelést teljes egészében vasárnap 11 óra 25 perctől, és hétfőn 21 órától tűzi műsorára a Pannon Televízió.

Tegnap felszentelték Msgr. Fazekas Ferencet, a Szabadkai Egyházmegye új püspökét.

Tegnap november 11-e, szombat volt.
Szabadkán az Avilai Szent Teréz Székesegyházban tartották
az új megyéspüspök felszentelését.
Msgr. Fazekas Ferenc a tavaly augusztusban,
rövid és súlyos betegség után elhunyt
Slavko Večerin helyett lett az új püspök.
Vajdaság több településéről érkeztek hívők a szertartásra.
A hívők közül többen személyesen is ismerik az új megyéspüspököt.
Tegnap délelőtt 11 óra előtt megszólaltak a harangok
és elindult a bevonulási körmenet a püspöki palotából.
Ezután a püspökök elfoglalták a helyüket.
Miután Msgr. Fazekas Ferenc letette ígéretét,
arcra borult,
a résztvevők pedig térde ereszkedve imádkoztak.
A felszentelés ezután még több részből állt.
Az új megyéspüspök elfoglalta a püspöki széket,
majd megköszönte a sok támogatást a hívőknek,
a rokonainak, a barátainak.
A püspökszentelés teljes egészét
ma 11 óra 25 perctől, és hétfőn este 9 órától
tekinthetik meg a Pannon Televízióban.
Ma november 12-e, vasárnap van.
Hétfő november 13-a, holnap lesz.


Egy héten át a könyveké a főszerep Újvidéken

Több mint 60 könyvkiadó és kiállító kiadványa tekinthető és vásárolható meg a ma megnyílt kiállítással egybekötött könyvvásáron Újvidéken.

Az év legaktuálisabb kiadványai, könyv bemutatók, írókkal, költőkkel való kerekasztal beszélgetések, találkozások zajlanak majd az elkövetkező egy hétben az Újvidéki Vásár egyik kiállító csarnokában. A tartományi kulturális titkárság jóvoltából a könyvszalonon jelen van a Forum Könyvkiadó Intézet is, amely a tavalyi év termését állította ki a rendezvényen.
Virág Gábor, a Forum Könyvkiadó Intézet igazgatója kiemelte: „Az egyik körülbelül egy hónappal ezelőtt hagyta el a nyomdát. Ez Lakner Edit Hetvenéves az Újvidéki Rádió hangjátékműsora című kiadványunk, amely egy komoly munka és a címében is benne van, hogy egy hetven éves történetet mutat be. Vendégünk lesz a szerző Lakner Edit, Klemm József, aki a recenzense volt a könyvnek, valamint Vajda Tibor és Jódal Rózsa, ők részesei a történetnek. Én úgy gondolom, hogy egy nagyon izgalmas beszélgetés elé nézünk, ahol sok minden kiderülhet ebből a hetven évből.”

Könyvvásár Újvidéken

Tegnap nyitották meg a könyvkiállítást és könyvvásárt Újvidéken.

Tegnap március 18-a, hétfő volt.
A könyvvásár március 25-ig, jövő hétfőig tart.
Több mint 60 könyvkiadó és könyvkiállító könyve
tekinthető és vásárolható meg Újvidéken.
A könyvvásárt az Újvidéki Vásár
egyik kiállító csarnokában szervezték meg.
Az év legújabb könyvei, könyv bemutatók, írókkal,
költőkkel való beszélgetések zajlanak majd
az újvidéki könyvvásáron.


Adj vért, rád is szükség van!

Az elmúlt időszakban megnőtt az egészségügyi intézmények vérfelhasználása, a véradók száma viszont visszaesett a nyári időszakban.

A vérkészletek stabilitásának megőrzése érdekében az újvidéki Vérátömlesztő Intézet véradásra hív mindenkit, aki egészségesnek érzi magát. Ma Adán tartottak véradási akciót.
Sokan ódzkodnak a tű látványától, de amint megtudják, hogy egy véradással négy élet menthető meg, átértékelik a helyzetet. Papp Attila nyolcadszor adott vért: „Fontosnak tartom, azért mert más embereknek, akik erre rászorulnak, ezzel tudok segíteni, ezért ez egy hasznos dolog. ”
Papp Attilát felesége, Anita is elkísérte. A három gyermekes édesanya először adott vért, de elmondása szerint ezentúl rendszeresen meg fogja ezt tenni: „A szülés alkalmával volt a szobában pár olyan hölgy, akinek szüksége volt vérre, és azt végignéztem, és ezért döntöttem úgy, hogy eljövök és véradó leszek mától.”
A véradás nem azonos a vérvétellel, ezért előtte ajánlatos egy könnyedebb reggelivel indítani a napot - javasolják az egészségügyi dolgozók. Elengedhetetlen a bőséges folyadékpótlás, valamint az is, hogy a véradó előző nap időben nyugovóra térjen, hogy megfelelő mennyiségű vas termelődjön a vérében. Tuba János 158. alkalommal ad vért, és mindig szigorúan betartja az előírásokat: „Volt olyan alkalom, amikor nem vettek tőlem vért, és amikor kihagytam a véradást, hiányzott, hiszen érzi a szervezetem, hogy jó hatással van rá és közben még mindezzel másokon is tudok segíteni.”
Az Adai Vöröskereszt titkára szerint bár sokan tudják és érzik a véradás fontosságát, mégis kevesen jelentkeznek véradónak. Kiemelte, fontos eloszlatni a kételyeket a véradásról, hiszen az semmilyen egészségügyi kockázattal nem jár.
Velez Teodóra, titkár, Vöröskereszt, Ada: „Minap kaptunk egy felhívást a Vérátömlesztő Állomástól Újvidékről, miszerint napi szinten kb. 200 véregységre van szükség és mindössze jelenleg csak 110-et tudnak összeszedni, ezért is apellálnak, hogy rendkívüli véradási akciót is próbáljunk megszervezni.”
Adán legközelebb december 21-én, míg Moholon november 19-én lesz lehetőség vért adni.

Adj vért, rád is szükség van!

A nyári időszakban kevesebben adtak vért az országban.

A kórházaknak nagy szükségük van a vérkészletekre.
Az újvidéki Vérátömlesztő Intézet
arra kéri a lakosokat, hogy adjanak vért.
Vért minden egészséges felnőtt tud adni.
Felnőtt az, aki betöltötte a 18. életévét.
Ma Adán tartottak véradási akciót.
Ma augusztus 24-e, kedd van.
Ada 1 város és község Vajdaságban.
A véradás nagyon fontos dolog.
Véradással akár 4 másik életet menthetünk meg.
Az orvosok azt ajánlják, hogy véradás előtt
1 könnyebb reggelivel indítsuk a napot.
Véradás előtt és után is elegendő folyadékot kell inni.
Véradásra ajánlott kipihenve érkezni.
Adán volt olyan férfi, aki 158. alkalommal adott vért.
Adán legközelebb december 21-én lesz véradási akció.
Moholon november 19-én lesz véradási akció.
Mohol 1 település Ada községben.


Kúla korlátozta az iskolák működését

Megugrott a fertőzöttek száma a fiatalabbak körében Kúlán.

A romló járványügyi helyzet miatt Kúla község válságstábja korlátozta az általános és középiskolák működését. A döntés értelmében február 24-től március 15-ig az általános iskolák felső osztályai valamint a középiskolák áttérnek kizárólag távoktatásra.
A szakorvosok szerint a 18, de akár 16 évesek is érintettek lehetnek, terjeszthetik a vírust. Ez is hozzájárult a döntéshez, miszerint a tizenévesek távoktatásra mennek át.
Anđela Durković, diák, Petőfi Brigád Általános Iskola, Kúla: „Én úgy gondolom, hogy nem is olyan rossz, de az iskolában sokkal egyszerűbb, mert online sokkal több feladatunk van, és a televízión keresztül kell, hogy hallgassuk az órákat.”
Teodora Hrubenja, diák, Petőfi Brigád Általános Iskola, Kúla: „Szerintem könnyebb rendesen járni iskolába, mert a tanárok sokkal jobban elmagyarázzák mit és hogyan kell megtanulnunk, de jó online is járni.”
A válságstáb döntésének értelmében a versenyek sem lesznek megtartva. Ez a végzősöknek jelenthet gondot, mivel a községi verseny elmaradásával nem tudnak kijutni az országosra, ami értékes pontokat jelenthet a felvételin is.Pozsár Csaba, igazgató, Petőfi Brigád Általános Iskola, Kúla: „Függetlenül attól, hogy a diákok nincsenek itt az iskolában, mi készülünk az érettségire. Két hét múlva, péntek-szombat lesz a próbaérettségi, ahol ők ki bírják majd próbálni majd minden tudásukat, bemutatni. A rendes érettségi pedig meg lesz ugyanúgy tartva, mint az előző években.”
Ameddig két számjegyű a napi új fertőzöttek száma Kúla községben, maradnak az intézkedések. Dr. Bajai Bálint Csilla, sürgősségi szakorvos, Verbászi Közkórház: „Mivel megjelent a Covid-19 vírus új, brit mutációja, körülbelül ez most ért el hozzánk is. Erről a mutációról azt kell tudni, hogy gyorsabban fertőz, inkább fiatalabbakat. Ez jellemző most Kúlára is, hogy sokkal nagyobb a megbetegedett fiatalkorúak száma.”
A szakemberek szerinta mennyiben tovább romlik a járványügyi helyzet, újabb szigorításokra is sor kerülhet Kúlán.

Távoktatást vezettek be az idősebb diákoknak Kúlán

Kúlán távoktatást vezettek be az általános iskolák felsős osztályai számára.

Kúla 1 község és város
Vajdaságban.
Az általános iskola felsős osztályai
5.osztálytól 8.osztályig van.
Kúlán távoktatást vezettek be
a középiskolás diákok számára is.
A távoktatást azért kellett
bevezetni a kúlai iskolákban,
mert egyre több tanuló elkapta
a koronavírust.
Kúlán február 24-től március 15-ig
távoktatás lesz az általános
iskolák felsős tanulóinak
és a középiskolásoknak.
Távoktatás az interneten keresztül történik.
A megkérdezett tanulók szerint
a távoktatás nem olyan jó,
mint az iskolában tanulni.
A diákok szerint könnyebben
megértik az tanulnivalót az iskolában.
A diákok nem örülnek
a távoktatás bevezetésének Kúlán.
Az orvosok szerint, ha még több
koronavírusos beteg lesz
Kúlán, akkor újabb szigorításokat
vezetnek be a városban.


Még az idén megindulhat a vasúti közlekedés Szabadka és Zenta között

A vonal felújítási munkálatait 2019-ben kezdték el. A biztonság fokozása mellett a járatok felgyorsítása volt a fő cél.

A Szabadka-Zenta mintegy 39 kilométeres vasúti szakasz munkálatai a tavalyi év áprilisában kezdődtek. Bár a felújítás előtt is már új szerelvények jártak a két település között, a sínek elavultsága miatt ezek sem haladhattak gyorsabban a 30-40 kilométer per órás sebességnél. Így az elmúlt évben a pótlóbuszok szállították az utasokat. Greguss Lilla gyakran használja ezt a járatot, viszont a felújítás után a vonatokat is szívesen igénybe venné.
„Nagyjából heti kétszer járok, és örülök a busznak - megmondom őszintén – a gyorsaság szempontjából. Egyébként van a vonatnak egy maga kis feelingje, amit nagyon szeretek, de mivel én tényleg heti kétszer járok Zentára, a gyorsaság miatt jobban szeretem a buszt, tényleg 40 perc alatt ott van.”
A felújított sínpárokon viszont már a buszok utazási idejével is versenyezhetnek a személyszállító vonatok. Ez volt az egyik legfontosabb szempontja a felújításoknak, amelyek már a befejező szakaszba léptek, hiszen a zúzott kő leszórása maradt már csak – mondta el Híradónk stábjának Varga Viktor, Zenta község gazdasági ügyekkel megbízott tanácstagja. Hozzátette, várhatóan az év végéig mind a teher-, mind a személyszállítás is megindulhat ezen a szakaszon.
Varga Viktor, gazdasági ügyekkel megbízott községi tanácstag, Zenta: „Tudni kell, hogy a Tiszán Zentán van vasúti híd és Titelnél. Tehát ez az egyedüli összeköttetés Bánáttal, Szabadkával pedig az összeköttetés ott van, ahol végül is a vasút rácsatlakozik a Belgrád-Budapest nemzetközi vasútvonalra. Mi nagyon reméljük azt, hogy év végén, amikor alakítjuk ki az új menetrendet a 2021-es évre, akkor a lakosság, a használók igényeit is jobban ki tudjuk elégíteni, még bevezetni vonalakat, vagy pedig változtatni a menetrenden.”
A Szabadka-Zenta vasúti közlekedés a köztudatban eddig nem örvendett túl nagy megbecsülésnek, pontosan a hosszú utazási idő miatt. A közlekedés újraindulása után viszont olcsósága miatt – jelenleg 185 dinárért válthatunk jegyet egy irányba – igazi vetélytársa lehet a buszozásnak és az autózásnak. A fenntartáshoz és a járatok bővüléséhez viszont az is szükséges, hogy az emberek igénybe vegyék ezt a szolgáltatást.

A tervek szerint, még az idén megindul a vasúti közlekedés Szabadka és Zenta között.

Idén 2020 van.
A vasútvonal felújítását
tavaly áprilisban kezdték el.
Tavaly 2019 volt.
Szabadka és Zenta között
a vasútvonal 39 kilométer hosszú.
Felújítják a vasúti síneket is
a Szabadka-Zenta vasútvonalon.
Azért kell a felújítás,
mert nagyon régi sínek voltak,
ami miatt lassan mentek
a vonatok Szabadka és Zenta között.
Azért is kell a felújítás,
hogy biztonságosabb legyen
a vasúti közlekedés
Szabadka és Zenta között.
A felújítás után
gyorsabbak lesznek
a vonatok,
és biztonságosabb lesz
az utazás Szabadka és Zenta között.
Amíg nem járnak a vonatok,
addig buszok viszik az utasokat
Szabadka és Zenta között.
A tervek szerint
2020 végéig a teherszállítás is,
és a személyszállítás is
megindulhat
Szabadka és Zenta között.
Az emberek remélik,
hogy nemsokára
már vonattal utazhatnak
Szabadka és Zenta között is.


Száz pár sportcipőt kaptak a hajdújárási, óbecsei és dreai Lurkóház védencei

Az Egy Vérből Vagyunk Alapítvány Fuss pont most jótékonysági futásának eredményeként, Magyarország Nemzetpolitikai Államtitkárságának támogatásával biztosították az adományt a szegény sorsú gyermekeknek.

Legtöbbjük most húzott először igazi futócipőt a lábára. A sportlábbeliket Hajdújáráson Potápi Árpád János adta át.
Az Egy Vérből Vagyunk Alapítvány 2021 utolsó napján szervezte meg a Fuss pont most jótékonysági futást. Ennek során összegyűjtötték azokat a kilométereket, amelyeket az év utolsó napjának 24 órájában bárki, bárhol megtett, futva, kocogva, sétálva.
Gui Angéla, az Egy Vérből Vagyunk Alapítvány alapítója :"Mi pedig azt vállaltuk, hogy minden megtett, regisztrált kilométer után száz forintot fordítunk arra, hogy sportcipőt vegyünk azoknak a gyerekeknek, akik egész egyszerűen azért nem tudnak sportolni, mert nincs cipőjük. Az első száz pár cipőt Délvidékre hoztuk, a Lurkóház gyermekei kapják meg."
Vajdaságból is sokan csatlakoztak a szilveszteri jótékonysági futáshoz.
Dr. Pásztor Bálint, a Városi Képviselő-testület elnöke: "Vannak olyanok, akik azért nem sportolnak, mert nincs hozzá felszerelésük, erre volt jó ez az akció. És nem élsportolókra kell gondolni, hanem olyan rekreatív futókra, és nem is csak futókra, akik vállalták, hogy egy-két kilométert akár sétálnak annak érdekében, hogy hozzásegítsenek az akció sikeréhez."
A délvidéki Lurkóházak védenceinek szánt adományt Harmat Károly ferences atya, a Poverello Alapítvány igazgatója köszönte meg.
"Pál Apostol jut eszembe, ő a keresztény életet az atléta életéhez hasonlítja, sőt azt is mondja halála előtt, hogy a pályát végig futotta, és a célba fog majd érni, tehát azt jelenti, hogy ez egy kicsit szimbolizálja a mi keresztény valóságunkat is, és azt hiszem, hogy ilyen gyermekeknél ez nagyon fontos, hogy bátorítást adjunk nekik, hogy tudjanak futni az életben, függetlenül a különböző nehézségektől."
A gyerkőcök versösszeállítással fejezték ki hálájukat a vendégeknek az adományokért. Nemcsak sportcipőket kaptak, hanem nagyon sok édességet és gyümölcsöt is.
Mester Sznezsana: "Megyek benne futni, ha megyek iskolába, akkor tornázni fogok benne. Nincs otthon sportcipőm."
Menyhárt Rudolf: "Nagyon tetszik, és ilyenekben szoktam futni, és mindig a testvéremet leelőzöm, mert én gyorsabban futok ilyen sportcipőben nála, és mindig én leelőzöm őt."
Az elmúlt időszakban a nemzetpolitika egyik fő iránya lett a sport támogatása.
Potápi Árpád János, nemzetpolitikáért felelős államtitkár: "A versenysportot, a csapatsportokat is egyre inkább tudtuk támogatni a külhoni régiókban, és örülök annak, hogy emellett pedig civil kezdeményezések is voltak, vannak, ami mellé oda tudunk állni."
Ha csodát akarsz látni, ne azt várd, hogy a kőszobrok könnyezzenek, hanem nézd meg egy nehéz sorsú gyermek arcát, amikor például egy sportcipőt kap! Ezt üzenték közösen az adományozók.

100 pár sportcipőt kaptak a Lurkóház gyermekei

A hajdújárási, az óbecsei és a dreai Lurkóház gyermekei 100 pár cipőt kaptak tegnap.

Tegnap február 4-e, péntek volt.
Lurkóház olyan hely, ahova a szegény sorsú gyerekek
számára biztosítanak meleg szobákat, ételt
és foglalkozásokat.
Az Egy Vérből Vagyunk Alapítvány vásárolta meg
az adományokat a Lurkóház gyermekeinek.
Magyarország Nemzetpolitikai Államtitkársága is
támogatta az adományok megvásárlását
a szegény sorsú gyerekeknek.
A sportcipőket tegnap Potápi Árpád János
adta át a hajdújárási Lurkóházban.
Potápi Árpád János, magyarországi politikus,
a nemzetpolitikáért felelős államtitkár.
Legtöbb gyermek tegnap húzott először
igazi futócipőt a lábára.
,
Az Egy Vérből Vagyunk Alapítvány
2021 utolsó napján szervezte meg
a Fuss pont most jótékonysági futást.
A jótékonysági futásból összegyűjtött pénzből
vásárolták meg a 100 pár futócipőt
a szegény sorsú gyerekek számára.
A gyerekek nagyon örültek a futócipőknek.
A gyerekek kedvükre válogathattak
a futócipők közül.
A gyerekek versmondással köszönték meg
az adományozóknak a futócipőket.
A futócipők mellett nagyon sok gyümölcsöt
és édességet is kaptak a Lurkóház gyermekei.


Százötven gyerek számára épül óvoda Kevevárán

Befejező szakaszában van a kevevári Naša Radost Iskoláskor Előtti Intézmény új részének építése. A Tartományi Kormány és a helyi önkormányzat közös befektetésének értéke 86 millió dinár.

A kevevári intézménybe 321 gyerek van beíratva, ebből a létszámból 59-en hely hiányában általános iskolák épületeiben vannak elhelyezve. Aleksandra Alavanja, igazgató, Naša Radost I.E.I., Kevevára: „Nagyon nagy szükség van az óvodákra, a nyári várólisták valóban nagyok, idén 80 gyerek marad a várakozási listán, és abban a pillanatban, amikor az óvoda megnyílik, a várólista megszűnik.”
Az új részleg építésének első szakaszát az önkormányzat saját eszközeiből biztosította. Most a második szakasz van folyamatban. Sanja Petrović, polgármester, Kevevára: „A beruházás teljes értéke 86 millió 205 ezer dinár, plusz 30 millió dinár a felszerelésért. Már felhasználtunk 15 milliót, mert a Pénzügyminisztérium biztosította nekünk ezt a pénzt: megvásároltuk a konyhafelszerelést, úgy értem az edényeket, vásároltunk az ágyneműt, a számítógépes felszerelést, a másik 15 millióra pedig számítunk azzal az ígérettel, hogy megkapjuk az Oktatási Minisztériumtól, mert résztvevői vagyunk az inkluzív óvodai oktatás és nevelés projektnek.”
Igor Mirović tartományi kormányelnök látogatásán kiemelte, elsőbbséget jelent az oktatási és egészségügyi intézményekbe történő beruházás: „Számunkra az óvodákba, általános- és középiskolákba és kórházakba történő beruházás abszolút prioritás volt az elmúlt három évben, és gyakorlatilag megváltoztattuk az egész koncepciót a tartományi kormányban, hogy ezeket az intézményeket előtérbe helyezzük, olyan intézményeket, mint a kórházak, ahol az embereket gyógyítják, vagy olyan intézmények, ahol a legfiatalabbak tanulnak és új ismereteket szereznek, például az általános iskolák és középiskolák, sőt még óvodai intézmények is.”
150 gyerek számára készül az új, korszerű objektum Kevevárán.

Óvoda épül Kevevárán

Új óvoda rész épül kisgyereknek Kevevárán.

Az új óvoda részbe 150 gyermek tud majd járni.
Kevevára 1 város Vajdaságban.
Kevevárán már van 1 óvoda.
Az óvodába 321 gyerek jár.
Az óvodában nincs elég hely, ezért az iskolában csináltak 1 óvoda részt.
59 gyermek jár az iskola óvoda részébe Kevevárán.
Nemsokára kész lesz az óvoda új részének építése Kevevárán.
Amikor kész lesz az új óvoda rész is, minden gyermeknek lesz ott hely.
A kevevári óvoda új részének építése nagyon sok pénzbe került.
Az új óvoda rész nagyon fontos Kevevárán.
Az új óvoda rész miatt több gyermek tud óvodába iratkozni Kevevárán.
Az új óvoda rész nagyon szép lesz.
Az új óvoda rész modern lesz.
Modern szó azt jelenti, hogy korszerű és új.


A 113. Dužijanca Szabadkán

Az aratást, az idei búzatermést és az új kenyeret ünnepelték a Dužijanca központi, szabadkai ünnepségén. Hálaadó ünnepi szentmisét mutattak be, majd a hagyományos látványos felvonulás következett.

A hagyományos aratóünnepség egyik fő momentuma az ünnepi szentmise volt a Szent Teréz-székesegyházban. Ilyenkor hálát adnak a jól elvégzett munkáért, a búzatermésért és az első lisztből készült kenyérért. Marija Kujundžić a Bunyevác Horvát Egyesület tagja már 30 éve, segít a szabadkai ünnepség szervezésében, hiszen gyerekkorában ő még látta hogyan arattak a felmenők.
Marija Kujundžić, tag, Bunyevác Horvát Egyesület, Szabadka: „Még a szüleimtől láttam, hiszen régen kézzel arattak a földeken, aztán a tanyákon is csinálták, mert mindenkinek kellett, hogy legyen kenyere. Tehát, amikor learatták a gabonát, hazavitték őrölni, hogy legyen kenyér. Mára már minden modernizálódott, de továbbra is fenntartjuk a hagyományt, hogy a fiataljaink tudják, hogy régen nehezebb volt az élet, mint most.”
A szentmise után pedig kezdetét vette a felvonulás. Kicsik és nagyok, néptáncosok népviseletbe öltözve vonulnak végig gyalogosan Szabadka főterére.
A kilátogatók kedvüket lelték a szebbnél szebb népviseletek látványában, és abban is, hogy ismét lópatadobogástól és ostorcsattogtatástól volt hangos a városközpont. A főtérre először a művelődési egyesületek táncosai vonultak be, köztük a Bunjevačko kolo, a Mladost és a Népkör tánccsoportjai is. Ezután a színpadon a legszebb aratópár átadta a polgármesternek az új lisztből sütött, megszentelt kenyeret. Stevan Bakić - a hagyományok szerint - a világ minden égtája felé bemutatta azt, így mondva köszönetet az új kenyérért.
Stevan Bakić, polgármester, Szabadka: „A Dužijancának megvan a maga története, saját értéke, saját gazdagsága, szellemisége és vallásossága. Hála Istennek az aratás befejezéséért és a föld terméséért, és dicséret az ember munkájáért. A Dužijanca szimbolikusan tartalmazza Szabadka és az egész Vajdasági Autonóm Tartomány lakosságának legjelentősebb jellemzőit. Ezért a mai nap többek között az összetartozás ünnepe is, amely tükrözi hazánk e részének minden szépségét és sokszínűségét.”
A központi Aratóünnepséget idén immár 113. alkalommal szervezték meg. A déli meleg ellenére sokan voltak kíváncsiak az alkalmi műsorra, a néptáncosokkal együtt táncra is perdültek.

Megtartották a Dužijancát Szabadkán

Idén 113. alkalommal tartották meg a Dužijancát Szabadkán.

A rendezvényt tegnap tartották meg Szabadkán.
Tegnap augusztus 13-a, vasárnap volt.
Az aratást, az idei búzatermést
és az új kenyeret ünnepelték
a Dužijanca központi, szabadkai ünnepségén.
A Dužijanca hálaadó ünnepi szentmisével kezdődött
a Szent Teréz-székesegyházban.
A mise után látványos felvonulás következett.
A felvonuláson kicsik és nagyok,
néptáncosok népviseletbe öltözve vonultak végig gyalogosan
Szabadka főterére.
A felvonulás után a színpadon
a legszebb aratópár átadta a polgármesternek
az új lisztből sütött, megszentelt kenyeret.
Szabadka polgármesterét Stevan Bakićnak hívják.
Sokan voltak kíváncsiak az ünnepi műsorra
még a nagy melegben is.
Sokan a néptáncosokkal együtt táncoltak.


Hétfőtől megszűnik a vasúti közlekedés Szabadka és Zenta között

Információink szerint, a vasútvonal felújítása miatt év végéig nem közlekednek a vonatok a két város között.

A közlekedés nem áll meg, ugyanis pótlóbuszokat szerveznek. Zentára a buszok 3 óra húsz perckor és 14 óra harminc perckor indulnak. Szabadkára pedig reggel 5 órakor és 19 óra tíz perckor indulnak a járatok. A buszok ára megegyezik majd a vonatjegy árával, azaz egy irányba 185 dinárért, oda-vissza pedig 300 dinárért tudunk jegyet vásárolni.

2019.04.01-jétől szűnik meg a vasúti közlekedés Szabadka és Zenta között.

2019.04.01-jétől nem fog vonat menni Zentáról Szabadkára.
2019.04.01-jétől nem fog vonat menni Szabadkáról Zentára sem.
Az év végéig nem lesz vonatközlekedés Szabadka és Zenta között.
Az év vége decemberben lesz.
Azért nem lesz Szabadka és Zenta között vonatközlekedés, mert felújítják a vasutat.
Az emberek vonattal nem fognak utazni Szabadka és Zenta között.
Az emberek busszal fognak utazni Szabadka és Zenta között.
Szabadkáról Zentára hajnali 3:20-kor megy busz.
Szabadkáról Zentára délután 14:30-kor megy busz.
Zentáról Szabadkára reggel 5:00-kor megy busz.
Zentáról Szabadkára este 19:10-kor megy busz.
A jegy ára egy irányba 185 dinár.
Az egy irányos jegyet akkor vesszük, ha például Zentáról indulunk Szabadkára.
Szabadkáról már nem utazunk vissza Zentára.
Oda-vissza jegy 300 dinár.
Az oda vissza jegy például, hogy Zentáról utazunk Szabadkára.
Szabadkáról pedig visszautazunk Zentára.
Tehát oda-vissza utazunk.


Üzletláncok, gyógyszertárak is adnak kedvezményt az új nyugdíjas kártyákra

A Köztársasági Nyugdíj- és Rokkantbiztosítási Alap már megkezdte az új generációs nyugdíjas kártyák kiosztását, sok szépkorú polgár viszont még csak most igényli ezeket.

Ludason például a helyi közösség titkárnője segít az idős embereknek a kártyák igénylése terén. A nyugdíjas kártyák számos kedvezményre jogosítják az idősebbeket.
Több mint 730 ezren igényelték eddig az új generációs nyugdíjas kártyákat, amelyek október elsejétől számos kedvezményt biztosítanak azoknak a felhasználóknak, akik rendelkeznek majd vele. Többek között 400 vállalat illetve kiskereskedelmi üzletlánc kötött eddig szerződést a Köztársasági Nyugdíj- és Rokkantbiztosítási Alappal, köztük 180 gyógyszertár is, ahol akár 30 százalékos kedvezményben is részesülhetnek majd a nyugdíjasok. Az idős polgárok egyébként majd mobil telefonjaikra sms formájában kapnak üzenetet arról, hogy hol és mikor vehetik fel az elkészült új generációs nyugdíjas kártyákat.
A nyugdíjas kártyák igénylése március 15-én indult, és most is tart. A ludasi helyi közösségben segítséget nyújtanak a kártyák igénylésében. Ottjártunkkor éppen Borsos Anica adatait vették fel, a nyugdíjas hölgy is szeretné megkapni az új generációs kártyát: „Igényeltem azért, hogy hátha valahol kedvezmény legyen, vagy a gyógyszertárban, vagy mondjuk rá bevásárolni, amit kell, meg így.”
Engi Péter, a Ludasi Nyugdíjas Szervezet elnöke az elsők között adta be a kérvényt a nyugdíjas kártya igénylésére: „Többen itt a faluban akkor átadtuk, sajnos elmondhatom, a mai napig még nem érkezett meg az új kártya. Mi úgy gondoltuk, és most is úgy gondolom, és javaslom mindenkinek, hogy igényelje ezt a kártyát. Mert biztos, hogy több esélyünk lesz, hogy kapjunk is kedvezményt, nem úgy, mint a régi kártyával, amit most csak így elő is vegyek, itt van a zsebemben, amit kaptunk tíz éve, vagy nem tudom már mikor, az elmúlt években ezt nem tudtuk sehol felhasználni, és nem is kaptunk semmiféle kedvezményt ezen a címen.”
Engi Péter teljesen biztos abban, hogy az új generációs kártyával teljesen más lesz a helyzet, és ezzel biztosan kedvezményekhez jutnak majd a nyugdíjasok. Ezzel teljesen egyetért Sutus Erzsébet, a Királyhalmi Nyugdíjas Szervezet elnöke is, aki szintén segít a település idős polgárainak az igénylésben: „Mi elkezdtük áprilisban, amikor kiderült, hogy új kártyák lesznek. A tagságot értesítettük először, 67 személyt, de azon felül szerintem száz, százon fölül már azok száma, akiknek megcsináltuk az igénylést. Szerintem azért jelentkeztek, hogy valami kedvezményt kapjanak, de akkor konkrétan választ még nem tudtunk adni. Most már meglesz, tehát tudjuk értesíteni őket, hogy mely vállalatoknál vagy hol kapnak kedvezményt a kártyákra.”
Az új generációs nyugdíjas kártyák tulajdonosainak átfogó kedvezményt nyújtanak majd az állatkertek és a múzeumok is. Ezen felül azok a nyugdíjasok, akiknek a járandósága nem haladja meg a havi 40 ezer dinárt, minden 500 dináros vásárlást követően pontokat gyűjthetnek, amit ingyen árura vagy szolgáltatásra válthatnak.

Üzletek és gyógyszertárak is adnak kedvezményt a nyugdíjas kártyákra

Több üzlet és gyógyszertár is ad kedvezményt az új nyugdíjas kártyákra.

Már megkezdődött az új nyugdíjas kártyák kiosztása.
Sok nyugdíjas még csak most jelentkezik az új kártyákra.
Ludason például a helyi közösség titkárnője segít
az idős embereknek.
A nyugdíjas kártyákkal több kedvezményt is
kapnak majd az idős személyek.
Több mint 730 ezren igényelték eddig az új nyugdíjas kártyákat.
Október 1-jétől lehet használni a nyugdíjas kártyákat.
Összesen 400 vállalat, üzlet és 180 gyógyszertár
csatlakozott eddig az akcióhoz.
Az idős lakosok mobil telefonjaikra sms-ben kapnak üzenetet arról,
hogy hol és mikor vehetik fel az elkészült új nyugdíjas kártyákat.
A nyugdíjas kártyák igénylése
március 15-én indult, és most is tart.
Az állatkertekben és a múzeumokban is
kapnak majd kedvezményt azok az idős személyek,
akiknek van nyugdíjas kártyájuk.
Azok a nyugdíjasok, akiknek a nyugdíja
nem több havi 40 ezer dinárnál,
minden 500 dináros vásárlás után pontokat gyűjthetnek.
A pontokat ingyen árura vagy szolgáltatásra válthatnak.


Meghosszabbították a fokozott közúti ellenőrzést

A szerbiai közlekedési rendőrség május 10-éig meghosszabbította a húsvéti ünnepek alatt megkezdett fokozott közúti ellenőrzését.

Az akciót az Európai Közlekedésrendészeti Hálózat 30 európai országában egyidejűleg hajtják végre. A cél az ittas vagy kábítószerek hatása alatt álló sofőrök kiszűrése. Április végéig az előbbiekből Szerbiában több mint 17 ezret, az utóbbiakból 850-et vontak ki a forgalomból.

Meghosszabbították a szigorú közúti ellenőrzést

A szerbiai közlekedési rendőrség meghosszabbította a szigorú közúti ellenőrzését.

A szigorú közúti ellenőrzés
a húsvéti ünnepek idején kezdődött meg.
A szerbiai közlekedési rendőrség
május 10-éig hosszabbította meg
a szigorú közúti ellenőrzését.
Május 10-e kedd lesz.
A közúti rendőrség szigorúan ellenőrzi
az ittas vagy kábítószert fogyasztó sofőröket.
Vezetés előtt vagy közben
tilos alkoholt vagy kábítószert fogyasztani.
Komoly büntetést kap az a sofőr,
akit a rendőrök észrevesznek,
hogy ittasan vagy kábítószeresen vezetett.
Április végéig Szerbiában több mint
17 ezer ittas vagy kábítószert fogyasztó
sofőrt büntettek meg a rendőrök.
Április végéig Szerbiában 850
ittas vagy kábítószert fogyasztó sofőrt
vontak ki a forgalomból.
Ez azt jelenti, hogy a sofőrtől elvették
a jogosítványát, ami nélkül nem vezethet
semmilyen járművet.
Jármű például az autó, a motor, a kamion.


A Köztársasági Nyugdíj- és Rokkantbiztosítási Alap pályázatot hirdetett a nyugdíjasoknak díjmentesen igénybe vehető 10 napos gyógyfürdőben való tartózkodásra.

A gyógyfürdői rehabilitációra azok pályázhatnak, akik életkori, rokkantsági vagy családi nyugdíjat élveznek, és a juttatásuk nem több 39 850 dinárnál, és akiknek ezen kívül egyéb bevételük nincs.
Idén a Köztársasági Nyugdíj- és Rokkantbiztosítási Alap terhére a korábbinál lényegesen több nyugdíjas mehet majd gyógyfürdőbe. Egy részük most először kísérőt is magával vihet a rehabilitációra, akinek az utazási és szállásköltségét is az alap fizeti.
A gyógyulás tíz napja alatt a nyugdíjasokat kivizsgálják, elvégzik a szükséges szakorvosi elemzéseket és alkalmazzák az előírt gyógytornát. Azok a nyugdíjasok jelentkezhetnek, akik 2020 óta nem éltek ezzel a lehetőséggel.
Engi Péter, elnök, Nyugdíjas Szervezet, Ludas: „Úgy gondolom, hogy lesznek érdeklődők Ludason, mint eddig is. Tudjuk, hogy mik a feltételek, az információkat elmondtuk a helyi nyugdíjasainknak. És bízok abban, hogy többen élnek ezzel a joggal, mivel a falunkban elég sok az alacsony nyugdíjas, és ajánlom mindenkinek, hogy használják ki ezt a lehetőséget.”
Szűcs Erzsébet, elnök, Nyugdíjas Szervezet, Hajdújárás: „Ingyen üdülhetnek vagyis pihenhetnek tíz napot. Van valamennyi kezelés, terápia. Én nem az idén, tavaly, az elmúlt évben most ősszel voltam, és jó, kell. Csütörtökön jöttünk össze, szinte minden csütörtökön összejön a vezetőség, és már érdeklődtek utána.”
A jelentkezéshez nyugdíjcsekkre és orvosi dokumentációra van szükség, amennyiben ez utóbbival rendelkezik a pályázó. A dokumentációt nem pontozzák, hanem a fürdőbe a nyugdíjasokat beutaló orvosoknak szolgál segítségül, hogy az érintett ne kerüljön olyan fürdőbe, amely egészségi állapota miatt ellenjavallt.
Az idei évre vonatkozó pályázat alapján mintegy 21 ezer nyugdíjas mehet majd ingyen gyógyfürdőkbe, míg tavaly nagyjából 15 ezren élhettek ezzel a lehetőséggel.
Aleksandar Milošević a Szerbiai RTV műsorában elmondta, hogy a kísérő költségeit is fedezik, de szabályozás írja elő azokat a helyzeteket, mikor van erre szükség. A kísérő lehet hozzátartozó, vagy a nyugdíjast gondozó személy, hangsúlyozta a Köztársasági Nyugdíj- és Rokkantbiztosítási Alap igazgatóhelyettese. Milošević hozzátette, hogy 25 fürdővel kötöttek szerződést, és minden fürdőben azonos feltételekkel és jogokkal rendelkeznek a nyugdíjasok.„Amikor megérkeznek a gyógyfürdőbe, orvosi vizsgálaton esnek át. Megállapítják a kórtörténetüket, áttekintik az alapvető laboratóriumi elemzéseket, EKG következik, és a fürdőben való tartózkodásuk alatt háromféle fizioterápiát alkalmazhatnak.”
A gyógyfürdőben a rehabilitáció 10 napig tart és az alap állja az összes utazási és szállás-, valamint esetlegesen a kísérő költségét. Jelentkezni január 25-ig lehet a Köztársasági Nyugdíj- és Rokkantbiztosítási Alap fiókintézeteiben és a nyugdíjas egyesületekben. Március elején az előzetes, március közepén pedig a fürdőhasználók végleges ranglistáját is közzéteszik.

Idén 21 ezer nyugdíjas mehet ingyen gyógyfürdőbe 10 napra.

A Köztársasági Nyugdíj- és Rokkantbiztosítási Alap
hirdette meg ezt a lehetőséget a szerbiai nyugdíjasoknak.
Az ingyenes gyógyfürdőre azok a nyugdíjasok jelentkezhetnek,
akik életkori, rokkantsági vagy családi nyugdíjat kapnak,
a nyugdíjuk nem több 39 850 dinárnál
és akiknek ezen kívül más bevételük nincs.
Azok a nyugdíjasok jelentkezhetnek az ingyenes gyógyfürdőre,
akik 2020 óta nem vettek részt a pályázaton.
Az ingyenes 10 napos gyógyfürdőzés alatt
a nyugdíjasokat kivizsgálják
és alkalmazzák a szükséges gyógytornát.
Idén kísérő is mehet ingyenesen a nyugdíjassal.
Csak azokkal a nyugdíjasokkal mehet kísérő is,
akiknek erre valóban szükségük van.
A kísérő lehet hozzátartozó,
vagy a nyugdíjast gondozó személy.
Az ingyenes gyógyfürdőre január 25-ig lehet jelentkezni.
A Köztársasági Nyugdíj- és Rokkantbiztosítási Alap fiókintézeteiben
és a nyugdíjas egyesületekben lehet jelentkezni.
A fürdőhasználók végleges névlistáját március közepén
lehet majd megtekinteni.


Takarókat ajándékozott a zentai Rotary Club a helyi Hófehérke Óvodának

Összesen 160 darab kis takarót adtak át ma délelőtt az óvodának, az intézmény 10 épületének bölcsődés és napközis csoportjai fogják használni.

Ez már a sokadik alkalom, hogy a zentai Rotary Club támogatja a Hófehérke Óvodát. A Mosolygó Alma elnevezésű akciójukban 160 takaróra elegendő összeget gyűjtöttek össze még tavaly októberben. A takarókból minden bölcsődés és napközis csoportba jut majd.
Gedošević Valéria, igazgató, Hófehérke Óvoda, Zenta: „A tavalyi évben, amikor megajándékoztak bennünket, akkor az új alapprogramnak megfelelően, IKT berendezéssel szerelték fel az óvodánk egyik csoportját. Idén pedig, amikor felajánlottak egy összeget és megkérdezték, hogy mire lenne szükségünk, persze ez egy nagyon jó érzéssel töltött el bennünket és nagyon szépen köszönjük még egyszer, hiszen az intézményünknek kis takarókra volt szüksége.”
A Rotary zentai klubja már 18 éve biztosít adományokat a község egészségügyi és oktatási intézményeinek, valamint a civil szervezeteknek.
Bajusz Róbert, elnök, Rotary Club, Zenta: „A gyűjtés folyamata úgy történt, hogy a Rotary feleségek a Mosolygós Alma akció keretében almákat osztottak a piactéren adományért cserébe, ez már egy tradícióval rendelkező akció, de még legelőször is megkeressük az igazgatónőt, hogy mire van szüksége az óvodának, a gyerekeknek és ezek a takarók lettek vásárolva az akcióból befolyt összegből. A feleségek október második felében a zentai polgárok adományaiból gyűjtötték össze a keretösszeget és így meg tudtuk venni ezt a 160 takarót.”
Az adományt átadó rendezvényen jelen volt Juhász Attila, a zentai Községi Tanács művelődéssel és oktatással megbízott tagja is.

Takarókat ajándékoztak a zentai Hófehérke Óvodának

Összesen 160 darab kis takarót adtak át tegnap a zentai Hófehérke Óvodának.

Tegnap április 10-e, szerda volt.
A takarókat a zentai Rotary Club adományozta az óvodának.
Az óvoda 10 épületének bölcsődés
és napközis csoportjai fogják használni a takarókat.
Ez már a sokadik alkalom, hogy a zentai Rotary Club
támogatja a Hófehérke Óvodát.
A Mosolygó Alma elnevezésű akciójukban
160 takaróra elegendő pénzösszeget gyűjtöttek össze
még tavaly októberben.
Tavaly 2023 volt.
A Rotary zentai klubja már 18 éve biztosít adományokat
Zenta község egészségügyi és oktatási intézményeinek.
Oktatási intézmény például az óvoda, az iskola.


Tantárgyháló 2024-ben is

A Tantárgyháló elnevezésű verseny döntőjét tartották Szabadkán a Magyar Tannyelvű Tanítóképző Karon.

A megmérettetést az Új kép Pedagógiai Folyóirat írta ki 25 évvel ezelőtt, Bunyik Zoltán ötlete alapján. Ez idő alatt sok minden változott: az érdekes előadások, a gyerekek kreativitása viszont töretlen maradt. Egy interdiszciplináris versenyről van szó, tehát a résztvevők több tantárgy szemszögéből vizsgálták az adott jelenséget. Először az általános, majd a középiskolások mutatták be a munkáikat, különböző témakörökben ma Szabadkán. A döntőbe 14 pályamunka került.
Egy interdiszciplináris versenyről van szó, tehát a résztvevők több tantárgy szemszögéből vizsgálták az adott jelenséget. Először az általános, majd a középiskolások mutatták be a munkáikat, különböző témakörökben ma Szabadkán. A döntőbe 14 pályamunka került.
Miskolci Nyilas Izabella, a verseny koordinátora: „Manapság egyre kevesebb alkalomhoz jutnak a gyerekek ahhoz, hogy meséljenek arról, ami igazán a szívügyük, igazán érdekli őket. Ez akár egy tudományos kutatói pályának a megalapozása lehet. Ami azt gondolom, hogy minden zsűritag számára öröm, hogy visszatérő vendégeink vannak. Tehát ha lehet azt mondani, akkor kinevelünk egy kezdetben bátortalanul ökögő, makogó kis ötödikes, hatodikosból egy magabiztos hetedik, nyolcadik osztályos tanulót, aki nagyon gyakran visszatér a középiskolába, és már rutinosan kutat. A munka védése közben további meglátásokkal próbáljuk őket eligazítani a tudomány világában. Azt hiszem, hogy ilyen tekintetben ez egy nagyon egyedülálló verseny.”

Tanulmányi versenyt tartottak Szabadkán

Tegnap a Tantárgyháló elnevezésű verseny döntőjét tartották Szabadkán.

Tegnap április 11-e, csütörtök volt.
A Magyar Tannyelvű Tanítóképző Karon szervezték meg
a tanulmányi verseny döntőjét.
A versenyen a résztvevők több tantárgyon keresztül
vizsgáltak egy adott témát.
Először az általános iskolások,
majd a középiskolások mutatták be a munkáikat.
A döntőbe 14 pályamunka került.
A tanulmányi verseny célja, hogy a diákok
mesélhessenek arról, ami igazán érdekli őket,
akár tudományos témában is.
A csapatokat 3 tagú szakmai zsűri értékelte.


A feltételek adottak voltak az átmeneti szállás megszüntetésére - tájékoztatott Szabadka Város Szociális Központja.

Az átmeneti hajléktalanszálló december 23-ai megnyitása óta 10 személy vette igénybe a szolgáltatásokat, hárman csupán egy éjszakát töltöttek a szálláson.

Bezárt az ideiglenes hajléktalanszálló Szabadkán.

A hajléktalanszálló 2021. december 23-án
nyílt meg a rászoruló emberek számára.
December 23-a óta 10 ember használta
az ideiglenes hajléktalanszállót Szabadkán.
Három személy csak 1 éjszakát aludt
az ideiglenes hajléktalanszállóban.
A szabadkai hajléktalanszálló
azért ideiglenes, mert meghatározott
ideig van nyitva.
A hajléktalanszálló meleg szobát,
meleg ételt és italt biztosított a rászoruló
emberek számára a hideg időszakban.


Közlekedésbiztonsági szimulátor-központ Szabadkán

Ünnepélyes keretek között átadták rendeltetésének a magyarországi Reginet Kft. Szabadkai Fióktelepének közlekedésbiztonsági szimulátor-központját, amely a HEPA Magyar Exportfejlesztési Ügynökség nyugat-balkáni támogatása révén valósult meg.

A projekt fő tevékenysége a szimulátoros gépjárművezető-oktatás bevezetése és kialakítása.
A megnyitón bemutatták a közlekedésbiztonsági szimulátor-központot, ahol azonnal ki is próbálhatták, hogyan működik a három teherautó és három személyautó szimulátor. Jó gyakorlási lehetőség kezdőknek, de azoknak is akik már rendelkeznek jogosítvánnyal, nem mindennapi közlekedési helyzetekben gyakorolhatnak.
Barta Eke Gyula, ügyvezető, Reginet Kft.: „Egyrészt ezeknek szól ez a központ, másrészt közlekedésbiztonságban érintett szervezetek számára, ahol olyan gyakorlási lehetőség van, ahol a közlekedés-biztonságot egymásnak is be lehet mutatni, hiszen szimulátor segítségével láthatóvá válik egyes közlekedési helyzetekben, hogy hogy viselkedtem én, hogy viselkedik a másik, ezeket meg lehet nézni, meg lehet mérni a különböző reakcióidőket, hogy a vészfékezési reakcióidőt mérjük.”
A nyugat-balkáni beruházási programot 2019 őszén indította el a magyar Külgazdasági és Külügyminisztérium a HEPA közreműködésével.
Jenei Gábor, vezérigazgató-helyettes, HEPA Magyar Exportfejlesztési Ügynökség: „Összességében euróban kifejezve több mint 80 millió eurónyi beruházás fog tudni megvalósulni úgy Szerbiában, hogy abban a HEPA-nak egy ilyen támogatói közreműködése van. Erre nagyon büszkék vagyunk. A támogatott szakterületek között az élelmiszeripari feldolgozás, az agrárinnováció, a hulladékhasznosítás, az építőipar és a fémipar mellett olyan egzotikus tevékenységek is megvalósulhatnak, mint a Reginetnek a projektje.”
Pásztor István, kiemelte, a két ország közötti kapcsolatrendszer építésének köszönhető, hogy a magyar tőkebefektetésre, akár támogatás, akár kihelyezés formájában érkezik, Szerbiában mindenki számára előnyt hozó befektetésként tekintenek.
Pásztor István, elnök Vajdasági Magyar Szövetség: „Mindig az volt a meggyőződésünk, hogy ez a vidék vonzani fogja előbb utóbb az embereket, és nem csak kibocsájtja őket. Az volt mindig a meggyőződésünk és arról beszéltünk, hogy nem csak a mieink jönnek majd vissza, hanem mások is ide fognak jönni, mert ez egy kiszámítható, biztos, jó emberekkel belakott jó vidék.”
A Galéria Üzletközpontban megnyílt közlekedésbiztonsági szimulátor-központ mindennap 9-től 5 óráig tart nyitva, de előzetes bejelentkezés alapján későbbi időpontban, sőt hétvégén is fogadják az érdeklődőket.

Közlekedésbiztonsági szimulátor-központ nyílt Szabadkán

Tegnap ünnepélyesen is átadták a közlekedésbiztonsági szimulátor-központot Szabadkán.

Tegnap szeptember 29-e, csütörtök volt.
A szabadkai szimulátor-központ
a magyarországi Reginet Kft. vállalat kirendeltsége.
A központ célja a szimulátor gépjárművezetés-oktatás
bevezetése és kialakítása.
A szimulátor gépjárművezetés azt jelenti,
hogy egy képernyő előtt ülve, egy kormányt tekerve
olyan mintha élőben vezetnénk az úton.
A közlekedésbiztonsági szimulátor-központban
3 teherautó és 3 személyautó szimulátoron
lehet kipróbálni a vezetést.
A szimulátoron való vezetés jó gyakorlás
a kezdő sofőröknek és azoknak is,
akiknek már van jogosítványuk.
A szabadkai Galéria Üzletközpontban
nyílt meg a közlekedésbiztonsági
szimulátor-központ.
Mindennap délelőtt 9 órától
délután 5 óráig várja a látogatókat
a szimulátor-központ.
Előzetes bejelentkezéssel későbbi
időpontban és hétvégén is fogadja
az érdeklődőket a szabadkai
közlekedésbiztonsági szimulátor-központ.


Dohányfüstmentesek lehetnek már idén a vendéglátóhelyek

Szerbiában minden harmadik ember cigizik. És nemcsak otthon, hanem a kávézókban, éttermekben és a szórakozóhelyeken is - hiszen a törvény ezt nem tiltja. Kérdés, hogy meddig?

Hiszen a szigorításra vonatkozó törvénymódosítási javaslat már kidolgozás alatt van. Egyes hírek szerint pedig még idén meg is születhet a döntés, amely az uniós tagállamokhoz hasonlóan Szerbiában is korlátozná a nyilvános helyeken való dohányzás lehetőségét.
A dohányosok többsége szerint cigi mellett esik igazán jól egy csésze kávé. Szerbiában ezt egyelőre a cukrászdákban, az éttermekben és a kávézókban is megengedhetik maguknak a vendégek, hiszen a törvény nem tiltja. Kérdés, hogy meddig?
Burkovszky Géza: „Bizonyára elvárható, elsősorban ott, ahol étel van, vagy cukrászda, hogy ott nincs dohányzás. A kávézó pedig azért kávézó, az egész Balkánon a cigi és a kávé az élethez tartozik.”
A nem dohányzó vendégek többsége azokat a kávézókat részesíti előnyben, ahol minimális a cigifüst, vagy pedig dohányzó és nemdohányzó rész is található vendéglátóipari egységben.
Stevan Vasiljev: „Sosem cigiztem, de nem vagyok mérges azokra, akik cigiznek. Azért jövök ebbe a kávázóba, mert itt relatív kevés ember cigarettázik, és ha már válogatni birok, akkor olyan helyet választok, ahol tudok cigi nélkül ülni, és rendesen inni a kávét.”

Az általunk felkeresett szabadkai kávézó tulajdonosa már nagyon várja, hogy Szerbiában is életbe lépjen a nyilvános helyeken való dohányzásra vonatkozó szigorítás.
Piontek József, vendéglátós: „Én már nagyon várom. Tavaly is volt róla szó, tavaly is úgy indítottuk az évet, hogy be lesz tiltva, és nagyok voltak a várakozások. Sőt, meg is volt adva egy idő, ami úgy volt, hogy talán a nyár végéig, mert jött a terasz szezon, és akkor lesz egy átmeneti időszak, amikor hozzá tudunk igazodni. Én bízom benne és reménykedem, mint olyan valaki, aki soha sem dohányoztam. Árt is a füst és nagyon várom, és gondolom, hogy idén be fog következni.”

A nyilvános helyeken való dohányzásra vonatkozó törvénymódosítási javaslatot az Egészségügyi Minisztérium már kidolgozta - mondta Danica Grujičić. Az illetékes tárcavezető szerint ezt a dokumentumot más az ügyben érintett minisztériumoknak is továbbították az összehangolás érdekében, a dolgok menete azonban itt lelassult. Ennek ellenére a várakozások szerint még idén életbe léphet Szerbiában az a törvény, amely betiltaná vagy nagyban szigorítanál a nyilvános helyeken való dohányzást.

Dohányfüstmentesek lehetnek idén a vendéglátóhelyek

Már idén betilthatják a dohányzást a szerbiai vendéglátóhelyeken.

Vannak olyan információk, hogy már idén
dönthetnek arról, hogy Szerbiában is korlátoznák
a nyilvános helyeken való dohányzást.
Nyilvános hely például a kávézó, az étterem, a pizzéria.
A dohányosok többsége szerint cigi mellett esik jól 1 csésze kávé.
Szerbiában most még a cukrászdákban,
az éttermekben és a kávézókban is
megengedhetik maguknak ezt a vendégek.
Jelenleg még nem tiltja a törvény a dohányzást a nyilvános helyeken.
A nem dohányzó vendégek többsége
azokat a kávézókat kedvelik jobban,
ahol nagyon kevés a cigifüst,
vagy dohányzó és nemdohányzó rész is található a vendéglátóhelyen.
Sokan már nagyon várják, hogy meghozzák a törvényt
a dohányfüst mentes nyilvános helyekről az országban is.
Ez várhatóan idén megtörténik.


A testi és lelki feltöltődés reményében zarándokoltak Doroszlóra

Közel kétezren zarándokoltak el a doroszlói szentkúthoz az idei búcsú első napján.

A Szentkúti búcsúba egész Vajdaság területéről, Magyarországról és Németországból is érkeztek a testi és lelki feltöltődés reményében. Az idei zarándoklat mottója: Anyja vagyok én a szép szeretetnek, az istenfélelemnek, a beismerésnek és a szent reménynek.
A hívők a nyugalom, a feltöltődés és hitük megerősítésért látogatnak el a Szentkúthoz. Ez nem volt másképp Karácsonyi Mária esetében sem, aki Óbecséről érkezett, hogy megnyugvást találjon a hétköznapok után.
„Ez egy megnyugvás az embernek, mikor a lábbal itt a vízbe belemegy, olyan jó! Hideg, de segít valamit. Hinni muszáj, mert ha az ember nem... Meg olyan jó az itteni mise, a környezet. Felelevenedik az ember, feléled egy kicsit.”
Szokola Rudolfot, ahogy fogalmazott, a kíváncsiság hozta Doroszlóra, Kisboldogasszony ünnepére Felsőhegyről.
„Tavaly jöttünk először, az idén pedig csak úgy eljöttünk. Hát, hogy fontos-e, kíváncsiság. Mindig hallani róla és az miatt eljöttünk megnézni, mégis milyen ez. Tavaly is voltunk előtte való nap, mert nekünk ez valahogy többet jelent, mint a Kisboldogasszony napi mise.”
A doroszlói Szentkúti búcsú Vajdaság legnagyobb, a keresztény magyarságot tömörítő helye - fogalmazott Verebélyi Árpád, a doroszlói kegyhely igazgatója. A zarándokok többsége a Szentkút gyógyvize miatt érkezik, ahol gyógyulást és kegyelmet vár a Szűzanya közbenjárásával.
Verebélyi Árpád, a doroszlói kegyhely igazgatója: „A doroszlói Szentkút, az ősi nevén a Bajkút már harmadik Béla király óta folyamatosan létezik, természetesen egy nagyobb kihagyással a török korban, amikor nem tudtak jönni az emberek az elűzöttségük miatt. Aztán 1792-es dátum, amikor újraindul a zarándoklat a Szentkúton és akkor újra folyamatos. Délvidéknek ez a legnagyobb keresztény magyarságot tömörítő helye. Az utóbbi időben mindig Kisboldogasszony ünnepéhez kapcsolódik a központi búcsú.”
A búcsú első napja bűnbánati liturgiával kezdődött, majd a járművek felszentelésével, gyertyás körmenettel és szentmisével folytatódott. Csütörtökön, a második napon a keresztúti ájtatosságra, az ünnepi püspöki nagymisére és az Oltáriszentségi körmenetre kerül sor.

Búcsú a doroszlói Szentkúton

Közel 2 ezren zarándokoltak el tegnap a doroszlói Szentkúthoz.

Doroszló 1 falu Vajdaságban.
A zarándoklás a hívő emberek
imádsággal töltött útja 1 szent helyhez.
A doroszlói búcsú első napja tegnap volt.
Tegnap szeptember 7-e, szerda volt.
A Szentkúti búcsúba egész Vajdaság területéről,
Magyarországról és Németországból is
érkeznek hívek.
Az idei zarándoklat jelmondata:
Anyja vagyok én a szép szeretetnek,
az istenfélelemnek, a beismerésnek
és a szent reménynek.
A hívők a nyugalom, a feltöltődés
és a hitük megerősítéséért látogatnak el
a doroszlói Szentkúthoz.
A doroszlói Szentkúti búcsú
Vajdaság legnagyobb keresztény helye.
A legtöbb hívő a Szentkút gyógyvize miatt érkezik.
A búcsú második napja ma van.
Ma szeptember 8-a, csütörtök van.
Ma ünnepi püspöki nagymise
és Oltáriszentségi körmenet lesz Doroszlón,
a Szentkúti búcsún.


Felkészülten menjünk nyaralni

A nyaralás mindenkinek a nyugalomról és a gondtalan kikapcsolódásról szól. Ezért kifejezetten kellemetlen lehet, ha pont a tengerparton ér minket egy váratlan betegség vagy rosszullét.

Azonban, ha kellően felkészülünk és magunknál tartunk néhány alapvető gyógyszert, a legtöbb esetben könnyen magunk is orvosolhatjuk a helyzetet, megmentve ezzel a családi nyaralást. Komolyabb estekben azonban kérjünk orvosi segítséget.
Az orvosok azt javasolják, hogy az utazások alkalmával mindig vigyünk magunkkal egy házipatika csomagot. Mészáros Hajdú Zsófia kellően felkészül a családi nyaralásokon adódó esetleges kellemetlenségekre, betegségekre. Elmondta, hogy mindig visz magával fájdalomcsillapítót, gyerekeknek lázcsillapítót, hányinger elleni tablettát, probiotikumot.
Mészáros Hajdú Zsófia: „Sebtapaszt szoktam berakni, fertőtlenítőszert horzsolásokra. Esetleg, ha van olyan gyógyszer, amit egyébként is szedünk, akkor azt is elviszem, meg allergia elleni gyógyszert. Ez egy ilyen alapcsomag. Szerencsére nem sűrűn kell, de nem árt, ha van nálunk, mert nem ismerjük, hogy más országokban milyen gyógyszerek vannak, mit használnak, úgyhogy legjobb otthonról vinni egy ilyen alap csomagot, amiben biztosak vagyunk, vagy amit itthon is használunk..”
A fájdalomcsillapító az egyik leggyakrabban használt orvosság a mindennapokban, ami az üdülések, kirándulások során is nagy segítségünkre lehet. Az orvosok felhívják a figyelmet, hogy a gyógyszereinket mindig hűvös helyen tároljuk az utazások során is.
Dr. Lasinger Laura, bőrgyógyász szakorvos: „A következőket javaslom: probiotikum, az majdnem mindig szükséges, mert megváltozik a víz összetétele, más baktériumok, vírusok vannak benne és érzékenyek lehetnek, különösen a gyerekek. Allergia elleni gyógyszer, a gyerekeknek szirup formájában, a felnőtteknek tabletta formájában. Sosem tudjuk, hogy egy rovarcsípésre vagy a napra kialakul-e allergia. Legyen kéznél antihisztamin, vagyis allergia elleni gyógyszer.”
Komolyabb fertőzések esetében az orvosok antibiotikumot írhatnak fel, ami Szerbiában és számos más országban csak recepttel vásárolhatóak meg. Fontos kiemelni, hogy ezekhez a gyógyszerekhez csak indokolt esetben folyamodjunk. Az izomgörcsök ellen magnézium tartalmú tabletták is jól jöhetnek, és persze ne felejtsük el a fertőtlenítőszereket és naptejeket sem. Bőrtípustól és érzékenységtől függően 30-tól 50-es faktorút ajánlanak a szakemberek.

Felkészülten menjünk nyaralni

A nyaralás mindenki számára a nyugalomról és a pihenésről szól.

Ezért nagyon kellemetlen lehet,
ha pont nyaralás idején ér minket egy betegség vagy rosszullét.
Fontos, hogy felkészüljünk a nyaralásra
és tartsunk magunknál néhány alapvető gyógyszert.
Ilyen alapvető gyógyszer például a fájdalomcsillapító,
gyerekek számára lázcsillapító, hányinger elleni tabletta,
probiotikum, allergia elleni gyógyszer.
Fontos még a sebtapasz, a fertőtlenítőszer és a naptej is.
Bőrtípustól és érzékenységtől függően
30-tól 50-es faktorú naptejet ajánlanak a szakemberek.
Az orvosok felhívják a figyelmet, hogy
a gyógyszereket mindig hűvös helyen tároljuk
az utazások idején is.
Ha felkészülünk a nyaralásra, akkor legtöbbször
mi magunk is orvosolni tudjuk a helyzetet.
Komolyabb esetekben mégis a legjobb, ha orvost keresünk


Megérkezett a betlehemi békeláng a szabadkai Városházára

A betlehemi békelángot, az összetartozás, a biztonság, a kölcsönös bizalom és szeretet jelképét, az utóbbi öt évben több vajdasági magyar intézménybe és templomba is elvitték, most először pedig a szabadkai Városházára is.

A lángot a cserkészek a Városházáról továbbviszik és kézről kézre adják, hogy eljusson még számos vajdasági településre, és karácsonyig folyamatosan égjen.
Így érkezett meg a betlehemi békeláng a szabadkai városházára. A lángot minden évben elhozzák Betlehemből, repülővel szállítják Bécsbe. Idén a Magyar Cserkészszövetségek Fórumának delegációja vette át az osztrák cserkészektől Hegyeshalomnál, a határkőnél. Ezt követően vasárnap a budapesti Magyar Szentek templomában megtartott központi lángátadó ünnepségen kapták meg a vajdasági cserkészek.
Pintér Anna szabadkai cserkész: „Hideg időben házról házra mentünk, ahova lett értesítve, hogy menni fogunk. Szóval, hideg útja volt és fáztunk.”
A cserkészeket Dr. Pásztor Bálint fogadta a városházán. A békeláng történetének és útjának rövid ismertetése után a Városi Képviselő-testület elnöke átvette a lángot és meggyújtotta az adventi koszorú három gyertyáját.
Farkas Zsuzsanna, a Vajdasági Magyar Cserkészszövetség alelnöke: „Ezt a lángot vigyázni és őrizni kell. Ez egy feladat, egy szolgálat a fiatal és az idősebb cserkészek számára is. Nem gyújtjuk újra, csakis a betlehemi békelángról, ha elalszik, akkor elmegyünk egy olyan helyre, ahol átvehető a betlehemi békeláng.”
Dr. Pásztor Bálint örömét fejezte ki, hogy ezt a szép hagyományt a vajdasági cserkészek is nagy lelkesedéssel ápolják, hiszen a továbbított láng arra hívja fel a figyelmet, hogy a békességet és szeretetet ugyanígy kell továbbítani embertől emberig.
„Nagy megtiszteltetés a szabadkai Városi Képviselő-testület számára és személyesen az én számomra is az, hogy ránk is esett a választás, és hogy átvehettem a városházán a betlehemi békelángot. Erős a szimbolikája ennek az eseménynek és hátborzongató - a dolog pozitív értelemében - belegondolni abba, hogy ez egy XI. századi hagyomány, amely manapság is él és működik.”
A betlehemi békeláng története a XI. századig nyúlik vissza, amikor II. Orbán pápa felhívására firenzei lovagok csatlakoztak a keresztes hadjárathoz, hogy elhozzák a reményt jelképező békelángot Betlehemből. A békelángot a firenzei katedrálisban helyezték el, és az emberek innen vitték tovább saját otthonaikba.

Tegnap megérkezett a betlehemi békeláng a szabadkai Városházára.

Tegnap december 15-e, szerda volt.
A betlehemi békeláng az összetartozás,
a biztonság és a szeretet jelképe.
A lángot a cserkészek több intézménybe
és templomba is elviszik.
A cserkészek a betlehemi békelángot
már 5 éve viszik több templomba és intézménybe.
A cserkészet önkéntes, jó akaratú fiatalokból áll.
Idén először vitték el a cserkészek
a betlehemi békelángot a szabadkai Városházára.
Idén 2021 van.
A lángot a cserkészek a Városházáról tovább viszik.
A lángot kézről kézre adják a cserkészek,
hogy egyre több vajdasági településre eljusson.
A betlehemi lángnak karácsonyig folyamatosan égnie kell.
A betlehemi békeláng Betlehemből érkezik.
A betlehemi láng több országon keresztül jutott el Szerbiába is.
Betlehem városában született Jézus Krisztus.


Branko Ružić: A beoltottak arányától is függ a tanév kezdete

A szerb oktatási miniszter szerint mindenki azt szeretné az országban, ha a megszokott módon kezdődhetne el szeptemberben a tanév, de ez attól is függ, hogy milyen arányú lesz akkor az átoltottság, és hogy mit javasol a válságstáb.

Szerbiában egyelőre a nagykorú lakosság kevesebb mint felét oltották be, ezért Ružić arra kérte a 17-35 év közötti korosztályt, hogy minél nagyobb arányban oltassa be magát a koronavírus-járvány legyőzése érdekében.
A szerb oktatási rendszer felkészült arra is, ha ismét távoktatást kellene bevezetni, de mindenki abban bízik, hogy a tanév a tantermekben kezdődik majd.
Rendkívül kockázatos beoltatlanul várni az újonnan érkező delta-variánst - nyilatkozta Mirsad Đerlek a Szerbiai RTV reggeli híradójában. Hozzátette, a szakemberek erősen ajánlják a harmadik vakcina felvételét, mivel nehéz ősz elé nézünk.  Az Egészségügyi Minisztérium államtitkára elmondta, jelenleg 48,46 százalék a beoltottak aránya, ami nem elég, és a következő egy hónap kritikus lesz az oltási kampány szempontjából. Bárki kérheti a harmadik adagot is, de az különösen javallott a krónikus betegségben szenvedőknek, valamint a 70 évnél idősebbeknek.
A szakértők harmadik dózisként a Pfizer és a Moderna vakcináját javasolják, ez utóbbiból őszre érkezik nagyobb szállítmány Szerbiába - jelentette ki Đerlek. Szavai szerint ez a két vakcina fejti ki leggyorsabban a hatását, ugyanakkor a lakosság bármelyiket felveheti azok közül, amelyeket a Szerbiai Gyógyszerügynökség biztonságosnak ítélt.
Mirsad Đerlek, egészségügyi államtitkár, Szerbia: „Ezeket a vizsgálatokat az egész világra kiterjedő minták, valamint a szakértői testület tapasztalatai alapján készítették, ebből az tűnik ki, hogy ezek adják a leggyorsabb immunválaszt. Viszont a többi vakcina is minőségi, és ezeket sem kell hanyagolni.”
Bárki kérheti a harmadik adagot, de leginkább a krónikus betegségben szenvedőknek, valamint a 70 évnél idősebbeknek ajánlott. Đerlek az őszi tanévről is beszélt. Azt mondta, bízik abban, hogy az oktatás a hagyományos módon kezdődhet meg szeptemberben.
Mirsad Đerlek, egészségügyi államtitkár, Szerbia: „Ami az iskolákat illeti, reménykedünk abban, hogy a diákjaink a megszokott módon kezdhetnek. Az előttünk álló hónap hosszú és rövid is egyben. Meglátjuk, hogy egy hónap múlva milyen lesz a járványhelyzet, és a válságstáb biztosan dönt majd arról, hogy mi a legjobb az iskolások számára.”
Đerlek továbbá elmondta, a nagy melegben és a szabadságok közepette sokan nem veszik komolyan a vírust, holott az továbbra is köztünk van. Az állam nem teszi kötelezővé a lakosság oltását, de az egészségügyi dolgozók körében ez már szigorú elvárás - hangsúlyozta az egészségügyi államtitkár.

Hogyan kezdődik a tanítás szeptemberben?

A szerb oktatási miniszter szerint mindenki azt szeretné, ha rendesen kezdődne szeptemberben a tanítás.

A szerb oktatási minisztert Branko Ružićnak hívják.
Az oktatás tanítást jelent.
Branko Ružić szerint a szeptemberi iskolakezdés
attól függ, hogy hány ember veszi fel
a koronavírus elleni védőoltást az országban.
Az iskolakezdés előtt a szerbiai válságstáb
tanácsot fog adni az iskolakezdés módjáról.
A szerbiai válságstábban orvosok is vannak.
Szerbiában kevés az a 17 év és 35 év közötti fiatal,
aki eddig felvette a koronavírus elleni vakcinát.
Branko Ružić arra kéri a 17 év és a 35 év közötti lakosokat,
hogy minél előbb vegyék fel a vakcinát.
Az oktatási miniszter szerint így lehet legyőzni
a koronavírus további terjedését.
Branko Ružić elmondta, hogy a szerb oktatási rendszer
felkészült arra is, ha újra távoktatást kellene bevezetni
az iskolákba.
Távoktatás az interneten történő tanítást jelenti.
A szerb oktatási miniszter azt reméli,
hogy szeptemberben a tantermekben kezdődik a tanítás.


Ma utalják a 30 eurós állami juttatást a nyugdíjasoknak

A második 30 eurót novemberben kapják meg, szeptemberben pedig ezen felül még 50 euró jár nekik. Azok a szerbiai lakosok akik felvették, illetve május végéig felveszik az oltás legalább egyik dózisát, további 3000 dináros támogatást kapnak.

Sok nyugdíjas már az utalás napján felvette a pénzt. A támogatás első részét májusban, további 30 eurót pedig novemberben utalják át részükre.
„Nem jelent túl sokat, ez kevés. Nekünk sok kellene, de mindenképpen jól jön minden dinár.”
„Mindenképpen sokat jelent. A 30 euró is, és az 50 is, amit majd kapni fogunk.”
A nyugdíjasok ezen felül további 50 eurót kapnak szeptemberben, így ők összesen 110 eurós támogatásban részesülnek – emelte ki Siniša Mali. Szerbia pénzügyminisztere kifejtette: „Ma 1 635 133 nyugdíjas számára utaltuk át a 30 eurót, természetesen dinár ellenértékben. Nekik már ma a számlájukon lesz ez a pénzösszeg. Ők az első polgártársaink, akik megkapták ezt a típusú segélyt. Holnap azoknak utaljuk a pénzt, akik szociális segélyben részesülnek, ők nagyjából 143 ezren vannak.”
Akik a büntetés-végrehajtási intézetekben vannak, szintén pénteken kapják meg a támogatást, május 12-től pedig a többi lakosnak utalnak. Várhatóan 20-áig már mindenki megkapja, aki jelezte az igényét. A segélyt május 15-éig lehet igényelni.
Azok a szerbiai lakosok akik felvették, illetve május végéig felveszik az oltás legalább egyik dózisát további 3000 dináros támogatást kapnak.
„Felvettem mindkét oltást, még februárban. Ami a 3000 dinárt illeti, nem gondolom, hogy ez bárkit is rávesz arra, hogy felvegye az oltást, de azok az emberek, akik felvették a vakcinát, miért ne igényelnék a pénzt?”
„Még nem vagyunk beoltva, sem én, sem a feleségem, de fel fogjuk venni a vakcinát. Ami ezt a segélyt illeti, úgy gondolom, hogy nem rossz intézkedés. Jobb ez, minthogy valamilyen módon büntessék azokat, akik nincsenek beoltva.”
Siniša Mali szerb pénzügyminiszter ismertette a jelentkezés módját: „A jelentkezés június elsejétől június 15-éig tart. Jelentkezni a Kincstári Igazgatóság oldalán lehet majd, itt új ablakot fogunk nyitni, ami június elsejétől lesz elérhető. Tehát már június 15-e és június 20-a között ezt a 3000 dinárt is ki fogjuk fizetni.”
A számítások szerint ha ilyen ütemben halad az oltakozás, akkor júniusig meglehet a 3 millió beoltott Szerbiában.

Május 20-ig mindenki megkapja a 30 eurót

Siniša Mali azt mondta, hogy május 20-ig mindenki megkapja a 30 eurós támogatást.

Siniša Mali a szerb pénzügyminiszter.
A 30 eurós támogatásra az interneten keresztül
vagy telefonon keresztül kell jelentkezni.
A 30 eurós támogatást, minden
nagykorú szerb állampolgár megkapja,
aki jelentkezik rá.
Nagykorú az, aki betöltötte a 18. életévét.
A 30 eurós támogatást a szerb állam fizeti ki.
Május 12-én kezdik meg kifizetni
a 30 eurós támogatást
a nagykor szerb állampolgároknak.
A szerb pénzügyminiszter szerint május 20-ig
mindenki megkapja a 30 eurós támogatást.
A támogatás második részletét, vagyis
még 30 eurót novemberben küldik
a nagykorú szerb állampolgároknak.
Siniša Mali emlékeztette a nyugdíjasokat,
hogy ők szeptemberben plusz 50 eurót
kapna még.
A nyugdíjasok novemberben kapni fognak
még 30 eurós támogatást a szerb államtól.


A Nemzetközi Vöröskereszt és Vörös Félhold világnapját ünnepeljük május 8-án

A nemzetközi humanitárius szervezetek célja az emberi életek és az egészség védelme.

Ezen a napon minden évben különböző rendezvényeken próbáljak felhívni a közvélemény figyelmét e két szervezet pótolhatatlan tevékenységére. Ez a két nemzetközi humanitárius szervezet immár 150 éve létezik, és emberek millióinak segít elviselni szenvedéseiket.
A szabadkai Vöröskereszt ezen a napon szakmai előadásokat tart, valamint a Fasizmus áldozatainak terén található Henry Dunant emlékére felállított szobrot is megkoszorúzzák.

A Nemzetközi Vöröskereszt és Vörös Félhold világnapját ünnepeljük ma, május 8-án.

Minden év május 8-án ünnepeljük a Nemzetközi Vöröskereszt és Vörös Félhold világnapját.
A Vöröskereszt és a Vörös Félhold 2 nemzetközi szervezet.
Azért nemzetközi szervezet, mert az egész világon van Vöröskereszt és Vörös Félhold.
A Nemzetközi Vöröskereszt és Vörös Félhold 2 humanitárius szervezet.
A humanitárius szervezetekben az emberek segítenek más embereken.
A humanitárius szervezetekben az emberek vigyáznak más emberek egészségére.
A Nemzetközi Vöröskereszt és Vörös Félhold humanitárius szervezet 150 éve létezik.
A Nemzetközi Vöröskereszt és Vörös Félhold nagyon fontos humanitárius szervezet.
A Nemzetközi Vöröskereszt és Vörös Félhold rengeteg embernek segít a bajban.
A Nemzetközi Vöröskereszt és Vörös Félhold világnapján, nagyon sok program van az egész világon.
Szabadkán is van Vöröskereszt.
Szabadkán is vannak programok a Nemzetközi Vöröskereszt és Vörös Félhold világnapja miatt.
A szabadkai Vöröskereszt munkatársai előadásokat tartanak a Nemzetközi Vöröskereszt és Vörös Félhold világnapja miatt.
A szabadkai Vöröskereszt munkatársai virágot visznek Henry Dunant szobrához a Nemzetközi Vöröskereszt és Vörös Félhold világnapja miatt.
A Henry Dunant szobor a Fasizmus áldozatainak terén van, Szabadkán.
Henry Dunant volt az az ember, aki létrehozta a Nemzetközi Vöröskeresztet.


Hangverseny a jótékonyság nevében

Nagy érdeklődés övezte az örömvasárnapon szervezett jótékonysági koncertet a zentai Jézus szíve templomban.

A többéves múlttal rendelkező eseményen belépő helyett mindenki saját belátása szerint adakozhatott a Caritas helyi szervezete javára, akik a rászoruló gyermekek karácsonyát igyekeznek szebbé tenni a befolyt összegből.
Az idei immáron a 11. alkalom, amikor amatőr és profi zenészek adnak hangversenyt a jótékonyság jegyében. A Mécsvirág együttes ötletadóként folyamatos résztvevője az ünnepi eseménynek.
Zsoldos Ervin, a Mécsvirág együttes tagja: „Nagyon szívesen jótékonykodunk. István barátommal már régi a kapcsolatunk, úgyhogy ide úgymond már barátként jövünk és régi családtagként. Mindenesetre az ünnepkörben nagyon fontos, hogy ráhangolódjunk, mert a mai rohanó világban sajnos az advent az úgy szalad el, hogy észre sem vesszük.”
Vasas Gizella számára minden évben kihagyhatatlan program az advent harmadik vasárnapján megrendezett ünnepi koncert.
Vasas Gizella, Zenta: „Nekem még egy külön, privát öröm is van benne, hogy a bátyám unokája is énekel a temerini csoporttal, a többieket meg ismerem Zentáról. Itt nemcsak az ünnepvárás, hanem a szegényekre való ráhangolódás, és rajtuk való segítés, ami fontos és ilyenkor fokozottabban figyelünk rájuk.”
Az énekek mellett szavalatok is színesítették az eseményt.
A jótékonysági koncert ötlete magából adventből ered, ugyanis ez a várakozás ideje, amikor hangsúlyosabban figyelünk az elesettebbekre és nélkülözőkre - mondta el a szervező Rácz Szabó István.
Rácz Szabó István, szervező, a Jézus szíve templom koordinátora, Zenta: „11 évvel ezelőtt kezdtük, ugyanebben a templomban, akkor még hideg volt bent, fáztunk, de összefogtunk a Mécsvirággal és a zenészkollégákkal, hogy egy jótékonysági koncert bevételét felajánljuk a szegény sorsú gyerekeknek.”
Az idei bevétel a katolikus egyház segélyszervezetét a Caritas zentai közösségét illeti meg.
Nagy József, plébános, a Caritas zentai szervezetének elnöke: „Most a gyerekekre fordítjuk talán, a rászorulókra. A meghatározás az, hogy akik azt az ingyen egytálételt kapják az iskolában, most majd valamilyen karácsonyi ajándékot is kapnak még.”
Mindemellett a befolyt összegből a Hit és Fény közösség fogyatékkal élő gyermekek csoportjának is igyekeznek örömet szerezni majd.

Jótékonysági hangversenyt tartottak Zentán

Jótékonysági hangversenyt szerveztek tegnap a zentai Jézus szíve templomban.

Tegnap december 11-e, vasárnap volt.
Tegnap volt advent harmadik vasárnapja,
vagyis örömvasárnap.
A tegnapi hangverseny jótékony célú koncert volt,
mert belépőjegy helyett mindenki saját
belátása szerint adakozhatott.
A hangversenyből összegyűjtött pénzt
a zentai Caritas szervezetének adják a szervezők.
A Caritas rászoruló gyermekek karácsonyi
csomagjára költi el az összegyűjtött pénzt.
Idén 11. alkalommal szervezték meg Zentán
a jótékonysági hangversenyt.
Minden évben sokan látogatnak el a koncertre
és sokan adományoznak a szegény sorsú gyerekek számára.
Az énekek mellett verseket is lehetett hallani a fellépőktől.
A jótékonysági koncertből összegyűjtött pénzből
a szervezők a Hit és Fény közösség
fogyatékkal élő gyermekek csoportját is támogatja.


Új, modern játszótér az adorjáni gyerekeknek

Új játszótérrel gazdagodott az adorjáni Csillagszem óvoda. A beruházás összértéke 700 ezer dinár.

A kedd délután átadott játszótér több új elemet tartalmaz és biztonságosabb. Nem csak az óvodás, hanem az iskolás gyermekek is játszhatnak rajta.
Veselinov Ibolya, a magyarkanizsai Gyöngyszemeink Iskoláskor Előtti Intézmény igazgatója: „Nagyon örülök annak, hogy az óvoda és az iskola egy épületben van, tehát azok a gyerekek, akik ma elkapták a játszóteret, tehát ha iskolások lesznek, akkor is élvezhetik itt az épület udvarában a játszást.”
Az új játszótér Magyarország kormányának köszönhetően került Adorjánra a Kárpát-medencei óvodafejlesztési program részeként.
Hajnal Jenő, a Magyar Nemzeti Tanács elnöke: „Most pedig a kisebb falvakban is eljut a jó hír, az öröm a gyerekek számára, hogy játszótér épülhet. Adorján az egyik ilyen település, ahol egy ilyen nagyszerű ballagó ünnepség után úgy érzem, hogy nem csak a gyerekek, hanem az óvónő, a tanító néni és a közösség is megérdemli, hogy ilyen szép játszóteret kaphattak a gyerekek.”

A program ünnepi műsorral folytatódott, ugyanis az iskolaelőkészítős gyermekek búcsút intettek az óvodának. A jövendőbeli tanítójukkal megtekintették az iskolaépületet és azt a tantermet, ahol szeptembertől már iskolai tanulmányaikat folytatják majd.

Új, modern játszótér Adorjánon

Új és modern játszóteret kapott az adorjáni Csillagszem óvoda.

Adorján 1 kis falu Vajdaságban.
Az új játszótéren sok új játék található.
Az új játszótéren biztonságosan játszhatnak
és mozoghatnak a gyerekek.
Adorjánon az óvoda és az iskola 1 épületben van.
Ez miatt az óvodások és az iskolások is
örömmel játszhatnak az új játszótéren.
Az új játszótér kiépítését Magyarország kormánya
támogatta Adorjánon.
Magyarország kormányában azok
a politikusok vannak, akik az országot irányítják.


Változás több Szegedre tartó busz menetrendjében

Mától, január 6-ától a Subotica-trans Utasszállító Közvállalat megszünteti a Bácsfeketehegy-Topolya-Szabadka-Szeged útvonalon közlekedő járatát, ami minden nap 6.30-kor indult Szegedre.

Változás lesz a Szabadka – Szeged közötti járat menetrendjében is. Ez reggel továbbra is 6.30-kor indul a magyarországi városba, viszont később tér vissza Szabadkára: az eddigi 12.30-as időpont helyett csak 15.40-kor, tehát akkor, amikor a megszüntetett bácsfeketehegyi járat indult vissza Szerbiába.

Változás a Szegedre tartó buszok menetrendjében

Január 6-tól változnak a Szeged irányába tartó buszok menetrendjei.

Ma hétfő, január 6-a van.
A menetrend megmutatja, hogy
honnan indulnak a buszok.
A menetrend megmutatja, hogy
hova mennek a buszok.
A menetrenden írja a buszok indulásának
és érkezésének időpontjait is.
A Subotica-trans Utasszállító Közvállalat
Szeged felé tartó buszainak változik
a menetrendje.
A Subotica-trans Utasszállító Közvállalat
Szabadkán van.
A Subotica-trans megszünteti a
Bácsfeketehegy-Topolya-Szabadka-Szeged
útvonalon haladó járatot.
A járat eddig minden nap
reggel 6:30-kor indult Szegedre.
Ez a járat a mai naptól nincs.
Változás lett a Szabadka-Szeged közötti járat
menetrendjében is.
A busz továbbra is reggel 6:30 kor
indul Szabadkáról Szegedre.
A változás a visszaindulásnál van.
Az autóbusz a mai naptól délután 15:40-kor
indul vissza Szegedről Szabadkára.
Szeged 1 város Magyarországon.


Egy szabadkai kisfiú kéri a segítségüket

Törökországi gyógykezelésre van szüksége két ritka betegség tüneteinek enyhítésére, amíg a tudósok megfelelő gyógyszert nem találnak.

Ismerjék meg most Leót, aki mosollyal és őszinte barátsággal fogadta stábunkat, olyannal, amilyennel csak a még tiszta szívű gyerekek tudnak.
A szabadkai Leo ötéves. Két ritka genetikai betegségben szenved. A betegségek gyógyíthatatlanok, viszont kezelni lehet őket, meglehetősen drágán. Az őssejtterápiát Törökországban tudják elvégezni, és alkalmanként 25 ezer euróba kerülnek. Ma őt mutatjuk be Önöknek a Közügyekben.
Leo még csak fél éves volt, amikor anyjában tudatosult, hogy fiával nincs minden rendben. A szerbiai szakemberek tanácstalanul álltak a tünetek előtt, diagnosztizálni nem tudták a kiváltó okot. Több év telt el mire egy tengerentúli genetikai vizsgálat megállapította, hogy a kisfiúnak két ritka betegsége van.
A Treacher Collins szindróma egy ritka genetikai rendellenesség, amely a fejet és az arcot érintő jellegzetes elváltozásokkal jár, ami gyakorta együtt jár légzési és táplálkozási nehézségekkel is, illetve szemdeformációval. Előfordulási aránya 1:50 ezerhez.
A Vulto-van Silfhout-de Vries szindróma pedig egy rendkívül ritka örökletes betegség, amely az intellektuális fejlődés és a beszéd károsodásával, késleltetett pszichomotoros fejlődéssel és viselkedési rendellenességekkel jár. Mindössze 27 esetet tartanak nyilván az egész világon.
Leo az egyetlen, akinél egyszerre mindkettőt kimutatták.
Aleksandra Milić: „Intellektuális rendellenességek jelentkeznek, figyelem- és viselkedészavarok, beszédzavarok, idegrendszeri rendellenességek, agyi elváltozások jelentkeznek. Az agy mágneses vizsgálata már kimutatta, hogy nála már fehérállomány-hiány alakult ki, hogy ez az elhasználódás már megkezdődött.”
A genetikai betegségek a tudomány jelenlegi állasa szerint gyógyíthatatlanok. Az állapot további romlását költséges őssejtterápiával lehet lassítani, amit Isztambulban végeznek. Leo első kezelése után már jókedvű, játékos, beszédes, önállóan eszik, és amire eddigi életében nem volt példa, könnyezni is tud, ha baj éri, és sajnos gyakran éri baj, mert gyenge látása mozgékonyságával párosulva sorozatos esésekhez, és még komoly sérülésekhez is vezetett.
Aleksandra Milić: „Ezzel lassítani lehet a betegség lefolyását. Az ő betegségeire nincs gyógyszer. Az orvosok még nem találtak gyógyszert, ami nem azt jelenti, hogy pár éven belül nem történik ez meg, ebben nagyon hiszünk, az orvostudományban, és abban, hogy megjelenik valamilyen gyógyszer. A kezelés jelenlegi módja a betegség lassítása. Minden törökországi út két adag őssejtet jelent, hogy mennyire lesz szükség, sok mindentől függ.”

Leo következő őssejtterápiája 25 ezer euróba kerül, ennek az összegnek még csak a fele gyűlt össze. Amennyiben segítenének egy ötéves kisfiúnak teljes életet élni, adományaikkal hozzájárulhatnak az őssejtterápiához, valamint a logopédiai és defektológiai kezelésekhez. Ehhez a Budi human alapítvány 3030-ás sms számára küldjék el 1341-es számot, így 200 dinárral segítenek a kisfiúnak. Ha folyószámlára fizetnének, akkor azt megtehetik a következő számlaszámon, tetszőleges összegben.
Leo Milić: 160-6000001468160-48

Egy szabadkai kisfiúnak segítségre van szüksége

Törökországi gyógykezeléshez kéri a segítségüket 1 szabadkai kisfiú.

A szabadkai kisfiút Leonak hívják.
Leo 5 éves kisfiú.
Leonak 2 ritka betegsége van.
A betegségek tüneteinek enyhítéséhez kell
a törökországi gyógykezelés.
Leo 2 ritka betegsége gyógyíthatatlan,
de kezelni lehet azokat.
A tudósoknak erre a 2 ritka betegségre
még megfelelő gyógyszert kell találniuk.
A törökországi gyógykezelés nagyon sok pénzbe kerül.
A 2 ritka betegség miatt Leo feje és arca elváltozott,
károsult a beszéde, a légzése, a mozgása
és táplálkozási nehézségekkel is küzd.
Leo az egyetlen, akinél egyszerre
mind a 2 ritka betegséget kimutatták.
Leo már részt vett 1 gyógykezelésen,
ami javított a kisfiú állapotán.
Leonak további gyógykezelésre van szüksége Törökországban.
Ha segíteni szeretnének egy 5 éves kisfiún,
akkor a Budi human Alapítvány
3030-as sms számára küldjék el
1341-es számot.
Ezzel 200 dinárral segítenek a kisfiúnak.
Ha folyószámlára fizetnének,
akkor azt megtehetik a következő számlaszámon:
Leo Milić: 160-6000001468160-48


Mindenkit megvisel a kánikula, de vannak kiemelten veszélyeztetettek

Már napok óta 30 fok feletti a hőmérséklet térségünkben. A nagy forróság még az egészségeseket is megviseli, a krónikus betegek és az idősek pedig igencsak nehezen viselik a nyári meleget.

Az orvosok szerint ilyenkor az a legfontosabb, hogy elegendő folyadékot vigyünk be a szervezetünkbe, könnyebb ételeket fogyasszunk, a déli órákban pedig ne tartózkodjunk a szabadban. Ily módon elkerülhetjük az olyan veszélyeket, mint a napszúrás, a kiszáradás vagy a hőguta. Emellett pedig az autósoknak is sokkal több dologra kell odafigyelniük.
A hőség az idősekre, a gyerekekre és a krónikus betegekre nézve a legveszélyesebb. Milena Acić Zarić belgrádi orvos a szerbiai köztévé vendégeként arra figyelmeztetett, hogy ilyenkor gyakran elfordulhat hőkollapszus, vagyis meleg miatti ájulás. „A hőkollapszus a vérnyomás hirtelen csökkenése esetén jelentkezik, ami tudatvesztéssel is járhat. A következő tünetek jelzik ennek veszélyét: fülzúgás, bágyadtság, az emberek gyakran kimerültségről beszélnek, amit nem tudnak pontosan leírni, de egy általános izomgyengeséget éreznek, és fejfájást.”
Az időseknek azt tanácsolja a doktornő, hogy gyakran ellenőrizzék a vérnyomásukat, és vigyázzanak a vízhajtó gyógyszerekkel, mert a folyadékvesztés is csökkenti a vérnyomást. Mint mondja, megelőzésképpen sok folyadékot tanácsos fogyasztani, elsősorban vizet. Az egyévesnél fiatalabb gyermekek fokozott figyelmet igényelnek, hiszen még nem fejlődött ki náluk a test hőszabályozó központja. Milena Acić Zarić: „Semmiképpen se hagyjuk a gyerekeket egyedül az autóban. A szülők ezt gyakran megteszik. Ilyenkor a hőgutát is kaphatnak a kisgyermekek.”
Utazáskor nemcsak a magunk egészségére kell figyelnünk ebben a hőségben. Gyakran előfordul, hogy felforr a hűtővíz az autóban. Nebojša Jeftić, a Szerbiai Autó-Motoros Szövetség irodavezetője elmondta, a forró vízzel teli edényt nem szabad kinyitni, amíg a motor ki nem hűl, mert égési sérüléseket szenvedhetünk. „Nyissuk ki az ablakot, és az autót vezessük el az első biztonságos helyig, ahol megállhatunk. Állítsuk le a motort, és várjuk meg, amíg kihűl. Adjunk hozzá hűtőfolyadékot amennyiben szükséges, és gyújtsuk be a motort. Nézzük meg, hogyan reagál a hőmérséklet.”
Az illetékesek emellett arra is figyelmeztetnek, hogy a legtöbb közúti szerencsétlenség éppen nyáron történik. A forróság hatására ugyanis lankadhat a figyelmünk, ezért fokozottan ügyeljünk vezetés közben. Térségünkben egyébként kedden várható némi lehűlés, záporokra, zivatarokra számíthatunk. A nappali maximum-hőmérséklet 30 fok alá csökken majd, de nem sokáig élvezhetjük a frissítő esőt, csütörtöktől ugyanis visszatér a napos, meleg idő.

Sokakat megvisel a kánikula

Az elmúlt napokban 30 fok felett volt a hőmérséklet térségünkben.

A hőség és a kánikula
sok ember egészségére
káros lehet.
A nyári forróság
főleg az idős emberek,
a gyerekek és
a krónikus betegek
egészségére lehet veszélyes.
Krónikus beteg például
a szívbeteg, az asztmás,
vagy akinek magas
a vérnyomása.
Az orvosok azt mondják,
a nagy melegekben
fontos
a sok folyadék ivása
és a könnyű ételek evése.
Folyadék például
a víz, a gyümölcslé.
Könnyű étel például
a gyümölcssaláta.
Fontos, hogy a déli órákban
ne legyünk a napon,
így nem kaphatunk
napszúrást, vagy
nem száradhatunk ki.
Fontos, hogy a nyári melegben
ne maradjanak a gyerekek
az autóban.
Sok közúti baleset is
történik a nyári melegekben.
A sofőrök a nagy melegben
kevésbé tudnak figyelni,
fáradékonyabbak.
Térségünkbe kedden
érkezik a lehűlés,
záporokkal és zivatarokkal.
Kedd augusztus 4-e lesz.
Csütörtöktől azonban újra
élvezhetjük a nyári meleget.


Egy hónapig gyorsabb határátlépés

Gyorsabb határátlépés lehet az ünnepek alatt a szerb-magyar határszakaszon - erről egyezett meg Pintér Sándor magyar és Nebojša Stefanović szerb belügyminiszter Újvidéken.

December 15-e és január 15-e között, az ünnepekre való tekintettel, a már szokásosnak számító tumultusok elkerülése érdekében minimális határátkelési ellenőrzést vezetnek be a magyar–szerb átkelőkön. A cél az, hogy az utazók hatékonyabban, gyorsabban lépjék át a határt. A két tisztségviselő Újvidéken írta alá a megállapodást. A találkozót követően Stefanović kifejtette, hogy az eljárás gyorsabbá teszi az átkelést a határokon. A szerb belügyminiszter elmondta: „Olyan megoldásokról is értekeztünk, amelyek hosszabb távon meggyorsíthatják a határátkelők forgalmát. Az átkelők bővítésével, illetve az új technológia segítségével megkönnyíthetjük, hogy nagyobb számú utazó esetén is rövid idő alatt lehessen átkelni a határokon.”
A könnyebb és gyorsabb határátlépés nem csak a vendégmunkások és a gyakran ingázók, hanem a turisták számára is fontos lehet. Pintér Sándor magyar belügyminiszter hangsúlyozta: „A határon való átkelés egyre gyorsabb. Ennek pozitív hatása van turisztikai és gazdasági szempontból is. A jövőbeni cél, hogy a teherforgalmat is megkönnyítsük.”
A két belügyminiszter megvitatta az illegális migráció megfékezésének kérdését is, valamint a két rendőrség közötti együttműködés fontosságát. A nagyobb sikerek elérése céljából pedig közös kiképzéseket terveznek a kábítószer-csempészet megfékezésében is. A magyar-szerb határon egyébként az utóbbi időben már nem csak hétvégenként és ünnepekkor, hanem egy egyszerű hétköznapon is gyakran megnövekszik a forgalom. Nem ritka, hogy órákat kell várni. A karácsonyi időszakban rendszerint 4-6 órás sorok is kialakulnak, így van min gyorsítani.

1 hónapig gyorsabb határátlépés

A karácsonyi ünnepek alatt lesz gyorsabb a határátlépés.

A szerb-magyar határokon lesz gyorsabb a határátlépés.
December 15-től január 15-ig lesz gyorsabb a határátlépés.
Azért lesz gyorsabb a határátlépés,
mert a vámosok gyorsabban fogják ellenőrizni az autókat.
A vámosok gyorsabban fognak dolgozni a határokon.
A vámos és a rendőr ellenőrzi a határon átlépő embereket, autókat.
Minden évben nagyon sok a várakozás
a szerb-magyar határokon.
Idén kevesebb lesz a várakozás a karácsonyi időszakban.
Erről írt alá szerződést két politikus ma Újvidéken.
Ma november 4-e, hétfő van.
Újvidék 1 nagyváros Vajdaságban.


Nyitva áll a szabadkai Szent Rókus kápolna ajtaja

A járványügyi helyzet arra késztette Stjepan Beretić szabadkai és Leist József palicsi plébánost, hogy a hívek előtt nyissák meg a helyi kápolnák ajtaját.

Szabadka központjában a Szent Rókus kápolna kapuja nyitva áll a hívek előtt, akik a járvány ideje alatt imádkozni szeretnének Szent Rókushoz, a járványból gyógyulók védőszentjéhez. Azonban ezt csak rácsajtó előtt tehetik meg a hívek. A rácsajtó mögött egy táblán két ima is segíti a hívőket, itt állva imádkozhatnak, mélyülhetnek el imádságaikban napközben is.
Kevesen tudják, hogy Szent Rókus voltaképpen Szabadka védőszentje, és ünnepe a katolikusok számára ma is fogadalmi nap. A 18. században emelt egyik legrégebbi szakrális rendeltetésű épületet Szabadka központjában a ferencesek javaslatára emelték a pestisjárvány leküzdésének örömére. A monda szerint augusztus 16-án, a csodatévő ferences rendi szerzetes halálának napján szűnt meg a járvány vidékünkön. A kápolna ajtajának nyitvatartásáról egyesek már értesültek.
Pertics Teréz: „Igen, az interneten láttam, egy barátnőm tette fel.”
A vasárnapi szentmiséről jövet Pulai Éva elmondta, hogy sokat jelentettek számára a rendkívüli helyzet bevezetésekor az interneten és a televízióban közvetített imádságok.
Pulai Éva: „Minél több hely van nyitva, annál nagyobb a lehetőség a bűnbánásra, és egy bizonyos erő, az erő megvalósítására és megszerzésére, hogy leküzdjük a járványt közösen.”
A kápolnát 1738-ban építették és azóta már több felújítást élt meg. A Szent Rókus kápolna a Szent Teréz plébániához tartozik, ők viselik gondját. Stjepan Beretić plébános elmondta, hogy évente egyszer, augusztus 16-án nyílik meg a hívek előtt, most azonban rendkívüli helyzetet élünk.
Stjepan Beretić, plébános, Szent Teréz-székesegyház, Szabadka: „Azért van nyitva, mert ez a fertőző betegség uralja a világot, és Szent Rókus a védőszent az ilyen betegségek ellen, tehát a fertőző betegségek ellen, és hogy az emberek tudjanak imádkozni. Ott van egy tábla egy imával horvátul, magyarul, akinek ahogyan kell, tud imádkozni. Ezért áll nyitva, csakúgy, mint a palicsi kis kápolna, az is állandóan nyitva van.”
A hívők a palicsi kápolnában is imádkozhatnak minden nap, az épületet Sarlós Boldogasszony tiszteletére szentelték fel.

Nyitva van a szabadkai Szent Rókus kápolna ajtaja

A járványügyi helyzet miatt jelenleg is nyitva van a szabadkai Szent Rókus kápolna ajtaja.

A hívek elmehetnek
imádkozni a betegekért
a szabadkai Szent Rókus
kápolnához.
Szent Rókus Szabadka
város védőszentje.
Szent Rókus
a járványból gyógyulók
védőszentje is.
A hívek nem mehetnek be
a kápolnába, hanem
rácsajtó előtt
imádkozhatnak.
A kápolnában 2 ima
is látható, amit
elimádkozhatnak
a hívek.
A kápolnát 1738-ban
építették, és
azóta már többször
felújították.
A Szent Rókus kápolna
a Szent Teréz templomhoz
tartozik.
Évente 1-szer,
augusztus 16-án
nyílik meg a hívek előtt
a Szent Rókus kápolna.
A járványhelyzet miatt
most is nyitva áll
a Szent Rókus kápolna
az imádkozó hívek előtt.
A palicsi kápolna is
nyitva van minden nap
a hívek előtt.


Korlátozásokkal ugyan, de beülhetnek az iskolapadba a gyerekek

Azok a tanulók, akik augusztus 25-e után térnek haza külföldről, 10 napig nem mehetnek iskolába, és 10 napig távol kell maradniuk azoknak is, akiknél a családban fertőzést jegyeznek.

Bár többféle korlátozással, a gyerekek beülhetnek az iskolapadba szeptember elsején. Jó hír ez az elsősöknek, akik így sokkal könnyebben belerázódhatnak az iskolás életbe. Vicsek Annamária oktatási államtitkár elmondta, fontos tudni, hogy azok a tanulók, akik augusztus 25-e után térnek haza külföldről, 10 napig nem mehetnek iskolába. Továbbá 10 napig távol kell maradniuk azoknak is, akiknél a családban fertőzést jegyeznek.
A tanárok is gőzerővel készülnek a tanévkezdésre. Legtöbbjük nyáron sem pihent, továbbképzésekre jártak.
Szedlár Ágnes, kémiatanár, Újvidék: „Őszintén nagyon várom már a szeptember elsejét, és hetek óta küldözgetjük a kolléganőkkel a vicces üzeneteket, meg a vicces képeket, hogy hogyan kellene majd, hogy kinézzen a tökéletes tanterem, meg a tökéletes környezet, de azt hiszem, hogy most igazából az a legfontosabb, a legnagyobb öröm számunkra, hogy ismét személyesen találkozhatunk a gyerekekkel, és ismét személyesen tudunk velük kommunikálni a tantermen belül.”
Újvidéken az első osztályba induló gyerekek ingyenes tankönyveket kapnak a várostól. Több mint négyezer kisdiák részesült ebben a támogatásban.Basnec Igor, segédpolgármester, Újvidék: „Tizenkét tankönyvkiadó és harminckét általános iskola képviselője írt alá szerződést az első osztályos általános számára az ingyenes tankönyvek vásárlásáról. Újvidék városa az oktatási igazgatóságon keresztül 27 millió dinárt biztosított.”
Azok a tanulók, akik augusztus 25-e után térnek haza külföldről, 10 napig nem mehetnek iskolába - nyilatkozta Vicsek Annamária oktatási államtitkár. Ugyancsak 10 napig távol kell maradniuk a közösségtől azoknak, akiknél a családban fertőzést jegyeznek. Jó hír azonban, hogy jelenléti oktatással kezdődhet az új tanév - hangsúlyozta.
Vicsek Annamária, oktatási államtitkár: „Az elmúlt tanév során mindkét módozatot, a jelenléti oktatást is, és a távoktatást is bőven volt alkalmunk kipróbálni, és gyakorolni, a gyakorlatban azt láthattuk, hogy a távoktatás nem annyira hatékony, mint a jelenléti oktatás. Senkinek nem is voltak olyan elvárásai, olyan illúziói, hogy a távoktatás ugyanolyan hatékony, ugyanolyan eredményes lenne, mint a jelenléti oktatás, hiszen pedagógiából is nagyon jól tudjuk, hogy a tanár és a diák közvetlen kapcsolata rettenetesen fontos a tanulás eredményességéhez.”
Vicsek Annamária arról is beszélt, hogy amennyiben az osztályban lesz megbetegedés, akkor 10 napig mindenki az osztályból otthonról tanul majd a jelenlegi tervezet szerint.

Szigorításokkal, de beülhetnek az iskolapadokba a gyerekek

Szigorításokkal, de szeptember 1-jétől az iskolapadokban kezdhetik a tanulást a gyerekek.

Szigorítás lesz például, hogy azok a tanulók,
akik augusztus 25-e után térnek haza külföldről,
10 napig nem mehetnek iskolába.
Szigorítás lesz például, hogy azok a tanulók,
akiknek a családban van koronavírusos,
10 napig nem mehetnek iskolába.
A tanítók és a tanárok is örülnek,
hogy hagyományos módon, az iskolákban
kezdődik a tanítás szeptember 1-jétől.
Az első osztályos diákok számára is
nagyon fontos, hogy szeptembertől
az iskolákban kezdhetik meg a tanulást.
Újvidéken az első osztályba induló gyerekek
ingyenes tankönyveket kapnak a várostól.
Újvidék 1 nagyváros Vajdaságban.
Vicsek Annamária elmondta,
ha az osztályban lesz koronavírusos megbetegedés,
akkor 10 napig mindenki az osztályból
otthonról fog tanulni.
Vicsek Annamária az oktatási államtitkár.
Oktatás, tanítást jelent.